Idea Menarik Jadikan Balkoni Kecil Anda Lebih Selesa Dan Nyaman

Ruangan outdoor peribadi adalah impian bagi kebanyakan orang yang tinggal di bangunan tinggi seperti apartmen atau pangsapuri di sekitar bandar. Biarpun ia hanyalah sebuah balkoni kecil, ruangan seperti ini amat berharga lebih-lebih lagi buat mereka yang mahu dekat dengan alam sekitar kerana sudah penat terkurung didalam rumah tanpa halaman.

Jika anda bernasib baik untuk mempunyai ruang ini di rumah high-rise anda, maka wujudkan sebuah santuari atau tempat untuk keluarga dan rakan-rakan duduk bersantai menikmati keindahan pemandangan.

Ini bermakna anda perlu lakukan lebih daripada sekadar meletakkan rumput karpet dan kerusi sahaja. Tidak kira berapa kecil pun, balkoni anda mempunyai banyak potensi reka bentuk. Sedang mencari idea untuk menghias cantik balkoni anda? Teruskan membaca untuk 5 idea menarik dan lihat bagaimana anda boleh mengubah ruang luar anda 100%!

#1 BINA TEMPAT DUDUK BUILT-IN

Maksimakan penggunaan ruang anda dengan membina bangku atau tempat duduk. Selain itu, anda juga tidak perlu risau perabot diterbangkan angin.

#2 LETAKKAN BEANBAGS ATAU BANTAL

Jika perabot built-in adalah diluar kemampuan atau anda hanya menyewa, boleh juga letakkan beberapa beanbang atau bantal besar yang empuk di atas lantai untuk suasana ala picnic.

#3 BAWA TUMBUHAN HIDUP

Penuhi ruang in dengan tanaman atau tumbuh-tumbuhan hijau yang segar dan subur untuk mewujudkan perasaan nyaman.

#4 BUAT SESUATU PADA DINDING

Jangan hanya biarkan dinding di balkoni kosong tanpa sebarang fungsi. dDengan ruang yang terhad, anda perlu gunakan semuanyan dengan bijak. Gantung pasu atau lampu pada dinding sebagai contoh.

#5 BERIKAN DIRI ANDA PRIVASI

Jika anda mahukan lebih privasi daripada jiran-jiran sekeliling, anda boleh saja gunakan tumbuhan ataupun perhiasan tinggi yang secara tidak langsung bertindak sebagai penghadang.

Tidak dinafikan, pelbagai warna yang berada disekeliling diri kita memberikan erti serta mempunyai makna yang tersendiri istimewa buat diri anda sendiri. Selain bagaimana warna ini melambangkan identiti dan keperibadian diri kita, sudah semestinya ia jua mengambarkan luahan isi hati serta perasaan anda. Malah, ada juga dikalangan kita yang sering kali terhenti sejenak untuk merenung apa yang dianggap penting dalam kehidupan kita, namun begitu warna juga merupakan komponen yang teras bagi kesejahteraan diri dan bagaimana kita mendefinisikan jati diri kita.

Terbaharu, jenama syarikat pengeluar cat terkemuka tanah air iaitu Jotun (Malaysia) Sdn. Bhd. kini telah melancarkan Koleksi Warna Global miliknya untuk tahun 2023, yang menggangkat tema Stories sebagai pilihan berlansung di The Paper, APW Bangsar.

Untuk maklumat anda, aneka rona dan tema yang diperkenalkan telah dirumus khas untuk membuahkan ambien serba kreatif di ruang kediaman anda, di samping membekalkan pengguna peluang untuk mendefinisikan diri mereka melalui pelbagai trend warna yang baharu. 21 warna yang dibawakan bersifat abadi dan tidak berpandukan trend semata-mata, pemilihannya dibuat atas dasar sifat positif, keluhuran dan versatilitinya. Dengan caranya sendiri, ia menyuntik elemen keceriaan pada mahligai idaman kita.

“Warna membolehkan kita meluahkan buah fikiran, emosi dan tindakan – ia merupakan sebahagian daripada kehidupan kita dan menjadi asas kepada ruang kediaman yang dihuni. Sementara gaya hidup dan keutamaan kita berubah seiring dengan masa, kita sering cuba menyelami diri untuk memahami teras dan matlamat diri kita, dan renungan ini lazimnya mengambil tempat di rumah; di mana kita berasa selamat, di mana kita memperbaiki diri, dan di mana kita mencorak cerita-cerita yang mendefinisikan diri kita. Kami telah menimba inspirasi untuk memperkenalkan #JotunColourStories kerana dalam perniagaan yang melibatkan warna ini, kami sedar bahawa sebuah rumah yang dihiasi dengan warna-warna yang bersifat abadi, luhur dan serba kaya, ia secara tidak langsung dapat mempengaruhi kesejahteraan diri kita, di mana minda, jiwa dan raga kita disuburkan dan saling dihubungkan.

Dengan pelancaran Koleksi Warna Global 2023, kami telah menghasilkan aneka warna yang dapat membantu anda meneroka serta kongsikan kisah unik anda menerusi kediaman yang anda huni. Bukan itu sahaja, kami juga berbesar hati untuk berganding bahu dengan Jun Ong, Pengasas Bersama POW Ideas, dan Ee Soon Wei, Ketua Pegawai Eksekutif Art Printing Works (APW) bagi inisiatif mentransformasi ruang APW untuk mempamerkan #JotunColourStories kepada warga umum.” ujar Pengurus Warna Global Jotun, Lisbeth Larsen.

Sementara itu, Ketua Pegawai Eksekutif APW, Ee Soon Wei berkongsi, “Kami berbesar hati untuk bekerjasama dengan Jotun dan POW Ideas dalam penggunaan ruang ini dengan matlamat untuk memberi warna sebuah nafas di samping merangkap sebuah cerita. Dari saat anda melangkah masuk, anda dapat mengamati sebuah dunia yang diisi dengan sebuah tema dan cerita. Kami telah mengambil ilham daripada visi Jotun untuk menukilkan sebuah cerita menggunakan warna dan cat ditujukan kepada rakan-rakan kongsi Jotun dan warga umum, dan kami ingin melakukan yang terbaik untuk bantu merealisasikan #JotunColourStories.”

“Setelah kami mendapat tahu yang Jotun ingin meluahkan sehimpun cerita menggunakan warna dan cat di sebuah ruang fizikal, kami sedar bahawa ia merupakan satu idea yang patut diterokai. Kami selalu mendahagakan idea-idea baharu serta kolaborasi untuk membantu pelbagai jenama menukilkan cerita mereka kepada audiens masing-masing. Selepas beberapa sesi perbincangan, kita telah bantu menghiasi ruang APW untuk merangkapkan sebuah cerita yang istimewa. Kami telah berhasrat untuk mempamerkan bagaimana setiap tema warna adalah berbeza dari satu sama lain, setiap tema tersirat dengan ceritanya yang tersendiri – satu untuk minda, satu untuk raga, dan satu untuk jiwa. Kami berbangga dengan hasilnya dan berharap orang ramai yang mengunjungi ruang ini dapat mengamati sendiri suasananya dengan #JotunColourStories,” sebut Pengasas Bersama Pow Ideas, Jun Ong.

Dengan Majestic Sense yang baru sahaja diperkenalkan oleh Jotun ini, elemen kecantikan dan juga kesihatan bakal menjadi pelengkap mahligai idaman anda. Cat interior bertaraf premium ini dirumus khas dengan teknologi inovasi yang membolehkan membekalkan tahap kualiti udara yang bersih di ruang dalam rumah anda di samping mewujudkan ruang yang lebih selesa untuk didiami. Majestic Sense juga tidak berbau, berketahanan lama pada permukaan dinding, menghilangkan cela serta membuat dinding rumah anda kelihatan lebih sempurna dan menawan dengan kemasannya yang serba halus.

Daripada 21 rona yang dipersembahkan dalam Kad Warna tahun ini, 9 merupakan ahli baharu dalam koleksi Jotun. Makmal teknologi warna Jotun menerusi kerjasama dengan Larsen dan pasukannya, telah membangunkan sebuah pelet warna unik yang mencakupi warna-warna neutral serba suam, hijau natural yang mendamaikan, serta warna merah yang diperkayakan antara lainnya.

Warna-warna baharu ini telah dibahagikan kepada tujuh kumpulan, bersama rona-rona yang sedia ada daripada Jotun untuk menghasilkan tiga koleksi warna yang dipadankan dengan sempurna. Koleksi-koleksi unik ini merangkap mood dan corak ekspresi yang pelbagai, justeru membolehkan pengguna menggandingkan aneka rona yang bersifat komplementari dan berkontras dalam setiap koleksi. Langkah ini membantu menghasilkan interior serba koheren yang menggambarkan sebuah cerita mengenai kediaman tersebut berserta penghuninya. Larsen dan pasukan beliau menilai mood dan minda individu, kota, dan juga masyarakat di serata dunia. Ketiga-tiga tema ini mencerminkan salah satu penemuan yang penting serta kecenderungan sosiobudaya masa kini. Keheningan dalam kesederhanaan, kenaiman alam semula jadi, dan nostalgia sebuah kehidupan.

Tambah beliau, “Bagi kebanyakan kita, peranan kediaman kita dan apa yang kita inginkan daripadanya telah berubah mutakhir ini. Sebelum ini, ia berfungsi sebagai tempat berlindung di mana kita pulang dan berehat, tapi memandangkan kini kita lebih meluangkan masa di rumah, maka apa yang kita inginkan daripadanya juga turut berubah. Rumah kini telah menjadi wadah untuk bekerja, bermain, berehat, dan berhubung. Koleksi Warna Global baharu oleh Jotun menyedari kenyataan ini dan ingin menggalakkan orang ramai untuk menggunakan kediaman mereka sebagai cerminan kepada apa yang mereka pentingkan. Untuk memilih warna yang dapat memberi mereka inspirasi, biar untuk apa jua tujuan. Untuk berhenti sejenak dan turunkan kreativiti dari hati. Tiga tema warna tersebut ialah:

SERENE PRESENCE                                                   Warna-warna yang halus, pastel selembut bayu, hijauan yang subur.

Memfokuskan konsep minimalis dan kesederhanaan, pelet ini telah dirumus untuk gaya hidup yang jernih dan bebas dari kekusutan. Warna-warnanya serba lembut lagi halus, mewujudkan suasana ala spa yang dapat membantu anda kekal tertumpu.

NATURAL GROUNDED                                                Tona bumi yang suam, hijauan malap, warna-warna kuning dan jingga yang lembut.

Warna-warna dalam pelet ini membina titian ke alam semula jadi, selain memberi sentuhan ala kehidupan di desa serta menonjolkan kecantikan dan karakter yang dianggap “tidak sempurna”. Rona-rona landskap yang mendamaikan ini ideal untuk melahirkan estetika umpama sebuah rumah kebun, atau memetik gambaran sebuah desa yang terletak di pusat bandar.

CURATED LIVING                                                     Merah yang bersofistikasi, rona natural bak galeri, sentuhan warna biru.

Gandingan yang sempurna antara tona berbaur nostalgik serta warna-warna kontemporari, pelet yang bersifat abadi ini sempurna untuk mewujudkan suasana ala galeri di rumah anda. Ia memadankan elemen tradisional dan moden yang kondusif bagi ekspresi kreatif diri anda.

Sejajar dengan hasrat untuk mengisi jiwa, raga, dan minda orang ramai, Jotun akan menghoskan sebuah sesi kebersamaan selama sebulan dari 3 November hingga 4 Disember di The Paper, APW Bangsar di mana pelawat boleh mengunjungi ruang pameran bagi mendapatkan konsultasi warna daripada warga pakar kami, atau untuk memetik ilham. Anda akan disajikan dengan persembahan muzik oleh artis tempatan, bengkel membuat wangian untuk melengkapi warna kediaman anda, dan sesi perkongsian untuk membantu anda menggubah ruang kediaman yang diidamkan.

Tak sudah lagi cerita pasal hand-sanitizer ni. Umum tahu, kandungan alkohol yang diperlukan dalam hand-sanitizer yang berkesan menangani atau membasmi kuman adalah antara 60-90%. Tapi, nampak gayanya banyak penjual yang menipu pengguna terutamanya produk yang dibeli atas talian. Tulis je 70% alkohol. Tapi kita tak tahu sebenarnya kandungan alkohol di dalam hand sanitizer tu hanya 30% atau kurang lagi.

Nak pastikan anda tidak tertipu, lakukan ujian mudah ini. Tuang atau gosok gel alkohol yg ingin diuji di atas kertas resit (berdakwat)

Lihat perubahan, pada TANDA BETUL. Gel alkohol yang mempunyai peratus tinggi iaitu 70% ke atas mampu memudarkan dakwat resit dengan ketara.

Hal ini kerana kandungan alkohol yg tinggi mampu mencairkan dakwat atas tindakan kimia itu sendiri.

Lihat kesan dakwat yang cair di tandakan PANGKAH
Ia adalah kesan ujian hand sanitizer yang mempunyai kandungan alkohol yang sikit. Ia hanya memudarkan sedikit dakwat resit atau hampir tidak memberi kesan langsung.

Sebenarnya, ada spesies strawberi yang sesuai untuk ditanam di tanah rendah Malaysia yang tidak memerlukan kaedah rumah hijau pun. Anak benihnya yang mudah didapati secara online juga menyebabkan tanaman ini kian menjadi popular. Namun anda perlu pastikan perkara-perkara tersebut perlu dipatuhi bagi menjadi habitat sempurna untuk tanaman ini:

1. Medium/tanah
Strawberi memerlukan medium tanaman yang peroi dan bersaliran baik. Yang menjadi keutamaan ialah medium tersebut mampu memegang kelembapan dalam jangka masa yang lama. Kebanyakan nurseri menggunakan sabut kelapa yang telah dirawat sebagai medium tanaman tanpa tambahan bahan lain. Ini kerana sifat sabut kelapa yang ringan serta mampu mengekalkan kelembapan amat sesuai dengan kondisi pokok strawberi. Secara tidak langsung sabut tersebut berupaya menjadi baja kompos.

2. pH Medium
Pokok strawberi memerlukan pH yang seimbang dengan keperluannya. Untuk mendapatkan saiz buah yang optimum, pH ideal untuk tanaman ini adalah antara 5.5 hingga 7.

3. Pencahayaan
Pokok strawberi memerlukan pencahayaan sekurang-kurangnya 4 jam sehari untuk iklim malaysia. Berbanding di negara beriklim sejuk, strawberi perlukan pengamatan cahaya minimum 6 jam sehari. Namun tidak terlalu terus. Letakkan di kawasan separa teduhan. Oleh itu, strawberi sesuai ditanam di ruang anjung kediaman.

4. Keperluan saiz kawasan
Pokok strawberi tidak suka tumbuh secara berhimpit. Ia akan mengakibatkan kesukaran penghasilan bunga dan secara tidak langsung memberi kesan kepada hasil buah. Hal ini terjadi disebabkan apabila pokok terlalu berhimpit, bahagian bawah atau pangkal pokok yang menghasilkan kudup bunga mengalami kesukaran menerima cahaya matahari. Oleh itu, jarak bagi setiap tanaman perlu dikekalkan sekurang-kurangnya 20 inci setiap satu.

5. Siraman
Jika anda menggunakan sabut kelapa sebagai medium tanaman, penyiraman boleh dilakukan apabila medium kelihatan kering atau jika perlu. Perlu diingat,strawberi memerlukan medium tanaman yang sentiasa lembap bukan basah tau. Jika terlalu banyak air, ia akan merosakkan akar serta menggalakkan pertumbuhan kulat. Siraman paling perlu dijaga ketika buah sedia dipetik. 3-5 hari sebelum dipetik, penyiraman perlu dikurangkan untuk mengelak buah masam.

6. Baja
Pokok strawberi paling sesuai dengan baja cecair kerana ia lebih mudah diserap. Tambahan pula, sistem akar strawberi yang terlalu pendek sukar menyerap atau mencapai baja jenis slow release. Baja kimia yang sesuai digunakan untuk strawberi adalah larutan 12:12:12 untuk tujuan tumbesaran pokok manakala larutan 15:15:15 digunakan untuk penggalak buah. Pembajaan perlu dilakukan sekurang-kurangnya dua minggu sekali. Namun AWAS! Baja kimia bersifat panas dan mudah merosakkan akar pokok. Oleh itu, penggunaan baja dan racun kimia perlu minima.

Seeloknya, pokok strawberi sesuai menggunakan baja organik. Walaupun produktivitasnya tidak optimum, jangka hayat tanaman lebih tahan lama berbanding penggunaan baja kimia.

7. Pemangkasan
Daun pokok strawberi perlu dipangkas setiap bulan. Sebaiknya, 7-9 daun sahaja yang dibenarkan  bagi setiap pokok. Ini kerana, jika daunnya terlalu banyak penghasilan buah akan terganggu. Ia disebabkan oleh permukaan bawah batang pokok yang menghasilkan daun, sulur dan bunga terlindung dari cahaya matahari. Lebih kerap anda memangkas, lebih banyak sulur dan buah yang dapat anda hasilkan. Selain itu juga, bilangan sulur perlu dikurangkan untuk membolehkan hasil buah lebih banyak.


Tanaman Pisang Tanah Nampak Cantik, Tapi Beracun

Pisang Tanah atau nama saintifiknya, Dieffenbachia spp. yang berasal dari Amerika Selatan ini sering menjadi pilihan sebagai tanaman hiasan. Tanaman yang mempunyai ciri-ciri batang lembut dan tidak bercabang berwarna hijau dengan daun bertompok kuning, putih, atau hijau mengikut jenis. Ketinggian tanaman ini mampu mencecah sehingga 3 meter. Ia dijadikan sebagai tanaman hiasan di sekitar rumah, pejabat, sekolah dan lain-lain kerana ia kelihatan cantik dan mudah dijaga. Namun, ramai yang masih tidak menyedari tanaman ini sebenarnya bertoksik dan mampu mendatangkan mudarat kepada kita terutamanya kanak-kanak.

Jika anda tersentuh tanaman ini, pastikan anda membasuh bahagian badan dengan air dan sabun. Manakala jika anda tergigit atau tertelan tanaman ini, segera minum air atau susu supaya ia dapat melarutkan toksik dari tanaman ini. Pastikan anda mendapatkan rawatan dari klinik atau hospital berdekatan.

Walaubagaimanapun, ingatlah bahawa mencegah lebih baik dari merawat!

Beruntungnya kita, Malaysia dianugerah dengan hutan hujan tropika yang masih padat dan kaya dengan sumber asli. Banyaknya tanaman yang tersimpan di dalam hutan tropika Malaysia, mempunyai manfaat kepada kesihatan. Bukan sahaja ia banyak digunakan dalam perubatan moden, malah perubatan alternatif atau tradisional.

Sebelum ini, Impiana pernah kongsikan khasiat pokok bomoh patah tulang. Kali ni, kita berkenalan pula dengan tanaman eksotik hutan iaitu pokok lemba. Menurut perkongsian Ustaz Rosdi Hasan, Pokok lemba ni mempunyai buah yang manis dan sedap. Namun, khasiatnya banyak pada akar.

Kalau masa kanak- kanak dulu pokok inilah yang selalu akan di cari bila ikut ayah atau emak bila mencari kayu api di hutan, kerana pada waktu itu mana ada dapur gas dan boleh dikatakan semua orang kampung menggunakan dapur kayu untuk memasak.

Pokok yang saya maksudkan ini ialah pokok lemba, pokoknya seakan pokok sawit yang baru membesar dan banyak tumbuh meliar didalam hutan. Saya gemar mencari pokok ini ialah kerana buahnya sangat manis bila di makan buah yang telah masak.

Bila saya membesar barulah tahu pokok ini sebenarnya pokok ini banyak khasiatnya yang amat berguna kepada manusia kerana pada satu hari seorang lelaki yang terkena santau sehingga kulit wajahnya menjadi lebam kebiruan datang bertemu dengan ayah saya, lalu ayah menyeruh saya mencari pokok lemba katanya racun santau itu boleh di tawarkan dengan menggunakan akar dari pokok itu bila di rebus akarnya lalu di beri minum kepada orang yang terkena santau.
Tampa membuang masa saya terus mencari pokok itu untuk merawat pesakit yang terkena santau itu.

Alhamdulillah selang beberapa hari lelaki itu datang bertemu dengan ayah dan mukanya tidak lagi menjadi lebam kebiruan serta darah tidak lagi keluar bila lelaki itu batuk dan waktu itu baru ayah bercerita pokok lemba sebenarnya di makan oleh binatang yang bernama Jebon bila selesai bertarung dengan ular tedung, kerana untuk menawarkan racun ular yang mematuknya.

Selain dari itu daun lemba juga boleh digunakan sebagai salah satu bahan untuk air mandian wanita selepas bersalin dan bayi bagi menghilangkan bau badan. Daunnya juga dijadikan campuran minyak urut untuk wanita selepas bersalin untuk disapu di kening dan perut. biasanya dimakan bersama pinang untuk merawat masalah pencernaan, gastrik atau dijadikan campuran ubat jamu. Akar pokok muda digunakan untuk merawat luka dalaman dengan cara merebusnya dengan air lalu diminum.

Manakala akar dan daun yang ditumbuk kemudian di balut pada tempat pula sendi dan otot untuk merawat masalah sengal-sengal tulang.
Lemba juga mempunyai khasiat untuk menyembuhkan sakit kepala dan penyakit ulser mulut dengan memakan buahnya yang telah masak.

lemba

Tahukah anda terdapat beberapa spesies tanaman luar yang boleh hidup dengan subur di dalam kediaman?. Ia bukan sahaja mencantikkan ruang dalaman malahan mampu membekalkan udara segar dan mendinginkan kediaman anda. Ada di antaranya mampu menghasilkan bunga sepanjang tahun jika diletakkan di dalam kediaman. Lima tanaman luar yang mampu hidup segar di dalam kediaman adalah:

Begonia: Begonia mempunyai beberapa varieti yang menghasilkan bunga dan daun berwarna. Secara khususnya, Begonia rex adalah antara tanaman outdoor yang sesuai diletakkan di dalam kediaman kerana warna, corak dan tekstur yang unik.

Caladium: Caladium memerlukan full shade jika diletakkan di luar. Manakala jika di jadikan tanaman indoor, Caladium memerlukan sedikit cahaya.  Warna, corak dan saiznya yang pelbagai memberikan pilihan kepada hiasan dalaman.

Coleus: Coleus gemarkan cahaya matahari dan akan merimbun jika sentiasa di pangkas. Pencahayaan sederhana diperlukan apabila coleus diletakkan di dalam rumah.

Tradescantia: Tanaman ini biasa ditanam luar kediaman. Kebanyakannya lebih gemar cahaya penuh, namun ada di antaranya boleh hidup di dalam rumah. Sebagai contoh, Tradescantia tricolor

Semua jenis tanaman herba: Kebanyakan tanaman herba hidup dengan baik di luar kediaman. Tanam herba di dalam pasu dan letakkan ia di tepi jendela, tumbuhan ini masih dapat hidup subur dengan bekalan cahaya dari luar.

Terdapat pelbagai cara untuk membiakkan tanaman berbuah. Namun cara yang paling cepat dan memastikan baka yang dihasilkan terbaik adalah melalui keratan batang, tut dan cantuman dewasa.Bagi tanaman yang telah tua dan tidak produktif, cantuman dewasa adalah langkah terbaik. Kebanyakkan pengusaha ladang buah seperti durian dan mangga telah memperaktikkan kaedah ini.

Salah satu kaedah yang boleh di usahakan adalah melalui cantuman mata tunas. Kaedah dan peralatan yang diperlukan untuk melakukan cantuman mata tunas sama seperti cara cantuman dewasa yang lain. Namun sedikit berbezakera ia menggunakan kulit dan bahagian tunas sahaja.

Bahan-bahan:
– Induk yang sihat (pastikan induk yang dipilih mempunyai diameter batang atau dahan berukuran lebih kurang 1.5-2 cm
– Mata tunas (pastikan mata tuns yang diambil dari pokok yang pernah berbuah)
– Tali atau plastik pembalut
– Pisau

Cara-cara:
1. Toreh kulit dahan yang telah dipilih untuk dilakukan proses cantuman. Pastikan bahagian dalam dahan atau batang tidak tercedera. Ukuran yang diperlukan adalah 1.5cm lebar dan 2-3 cm panjang. Kupas dan buang keseluruhan kulit di bahagian tersebut

2. pilih mata tunas dari pokok yang sihat, berkualiti dan telah berbuah. Kupas kulit di sekitar mata tunas. Pastikan saiz mata tunas yang diambil berpadanan dengan ruang yang telah disediakan pada pokok penanti

3. Tempel tunas pada bahagian kulit pokok yang telah dikupas tadi.

4. Ikat kawasan cantuman dengan tape atau plastik pembalut sehingga kemas

5. Setelah 3 minggu proses cantuman dilakukan, buka pembalut dan pastikan bahagian cantuman kukuh bercantum dengan bahagian penanti dan masih segar. Jika mata tunas kering, ini menunjukkan proses cantuman anda gagal


Tip Berkesan Halau Cicak Di rumah, Paling Penting Jimat Dan Selamat

Masalah cicak sering dihadapi di rumah selain masalah lipas. Lebih menjijikkan apabila ada banyak najis cicak yang melekat di dinding dan juga di lantai rumah. Kabinet dapur juga antara ruang yang sering menjadi tempat cicak bersembunyi. Seperti yang kita ketahui, cicak dan najis cicak boleh menganggu kesihatan dan mengundang pelbagai jenis penyakit.

*Makanan cicak: binatang/serangga kecil seperti semut, nyamuk, lalat, kumbang, unggas, labah-labah kecil.
*Pemangsa cicak: burung.
*Habitat cicak: Tempat yang hangat, belakang almari, belakang televisyen, sekitar peti sejuk, sekitar lampu, belakang bingkai gambar dan cermin.
*Kesukaan: persekitaran yang kotor, tempat yang berbau hapak seperti timbunan kertas terutamanya surat khabar, timbunan kasut dan timbunan baju.
*Kebencian: bau yang tengik seperti bau bawang merah, bawang putih, tembakau, cuka dan ubat gegat.

1. Hilangkan bekalan makanan cicak di rumah kita. Uruskan dahulu masalah nyamuk dan semut yang banyak di rumah. Gunakan racun semut (yang jual sepeket RM1 itu sangat berkesan) dan menghapuskan tempat pembiakan nyamuk. Apabila bekalan makanan cicak tiada di rumah kita, secara automatik cicak akan berkurang atau tiada langsung.

2. Disebabkan cicak takut pada burung, sediakan jejak burung seolah-olah ada burung di rumah kita dengan cara:

*Letak beberapa kulit telur burung puyuh di kawasan tingkap atau mana-mana tempat cicak boleh masuk. Apabila cicak nampak kulit telur burung puyuh itu, cicak tidak akan masuk ke rumah anda.

*Jangan dihancurkan kulit telur burung puyuh ini. Memadai letak seketul dua di tempat masuk cicak.
*Lekatkan bulu pelepah burung di tempat cicak selalu masuk. Kalau hendak kelihatan cantik, boleh letak bulu pelepah burung merak, lekat pada dinding untuk jadikan perhiasan.

3. Disebabkan cicak suka ‘lepak’ di belakang almari dan bingkai cermin dan dinding, semasa menyusun atur perabot jangan rapatkan perabot pada dinding. Jarakkan dalam 10 sentimeter dari dinding. Kalau di rumah banyak cicak, kurangkan perhiasan yang bersangkut-sangkut seperti bingkai cermin dan gambar.

4. Jaga kebersihan rumah, pastikan tong sampah bertutup. Selalunya sampah dan sisa makanan akan menarik perhatian lalat, automatik cicak pun akan tertarik untuk datang kerana ada banyak makanan.

5. Elakkan suka melonggok barang-barang sama ada kain-kain, kertas dan kasut. Kitar semula surat khabar lama. Susun semua barang supaya teratur di tempat khas untuk setiap barang-barang.

6. Letakkan beberapa ulas bawang putih atau hirisan bawang merah dalam kabinet. Tapi anda perlu rajin sebab perlu ditukar selang 3 hari. Jika tidak, bawang akan membusuk.

7. Letak ubat gegat dalam kabinet atau laci. Walau bagaimanapun laci/kabinet berisi makanan tidak digalakkan.

8. Lap permukaan meja makan/kaunter kabinet dengan semburan campuran:

250 ml air biasa (air paip)
50 ml cuka
3 sudu plastik dish soap
1 sudu plastik Dettol

*bertujuan mengelakkan cicak melintas di atas meja makan/kaunter kabinet dapur.

9. Guna pelekat perangkap lalat. Boleh beli di kedai Eco. Tampalkan di sebelah peti sejuk atau di belakang televisyen, bingkai cermin atau gambar. Cicak akan melekat di atas pelekat itu dan kita boleh buang apabila sudah ada beberapa cicak melekat. Bagaimanapun car aini tidak digalakkan untuk mereka yang penggeli cicak.

10. Memelihara kucing juga dapat membantu menghalau cicak di rumah. Kucing biasanya suka menangkap cicak tetapi tidak memakannya. Jadi jangan risau akan kesan pada kucing anda.

Serangga tidak suka kawasan yang bersih dan kering. Pastikan anda membersihkan rumah dan mengelap lantai sekurang-kurangnya seminggu sekali bagi memastikan keadaan rumah sentiasa bersih dan kemas.

Adakala kita merasakan sebuah ruang kediaman itu, cukup cantik walaupun dihias dengan pelbagai warna dan aksesori. Namun apakah agaknya rahsia ruang kediaman seumpama ini boleh nampak cantik dan menarik sedangkan pelbagai warna dimasukkan seperti air batu campur?

Konsep yang selari. – Pastikan pemilihan perabot anda harmoni dan selari dengan imej ruang yang hendak anda paparkan. Selalunya gaya kedesaan yang humble, kolonial yang kreatif, konsep Inggeris yang bijak menyesuai padan dan kontemporari yang agak terbuka dalam mewarna hias ruang.

Pemilihan warna saya senada – Pastikan anda memilih warna yang senada. Elakkan memilih warna yang gelap dan kedam. Warna -warna bunga-bungaan adalah yang terbaik.

Pencahayaan semula jadi yang bagus – Pastikan ruang kediaman anda, terang dan sedap mata memandang. Tapisan cahaya semula jadi dengan langsir sheer menjadikan ruang tampil santai dan eksklusif.

Aksesori yang menarik – padanan aksesori dan juga kemasan lembut juga mampu memberi impak yang bagus. Padanan kontra antara perabot aksesori dan kemasan lembut menjadikan suasana nampak meriah. Cuma elakkan emilih terlalu banyak warna. Cukup dua atau tiga.

Warna latar utama membangkit aura – Selalunya putih dijadikan latar utama agar semua warna ini akan menarik dan menyerlah. Jika memilih fabrik bercorak pun jika boleh biarlah latarnya putih.

Bukanlah mudah untuk Nuraishah membuat keputusan meninggalkan kariernya sebagai Pereka Grafik dan pulang ke kampung halaman bagi memulakan kehidupan baru sebagai petani. Nekad dan yakin dengan rezeki yang telah ditetapkan, kini sudah tujuh bulan beliau menjalani rutin harian yang serba ringkas berbanding dengan kehidupan ditengah hiruk piruk kawasan bandar.

Pada usia 27 tahun, Nuraishah telah menjadi inspirasi buat ramai orang diluar sana supaya tidak takut untuk mengejar cita-cita yang membuatkan kita lebih gembira dalam jangka masa yang lebih panjang.

Nuraishah yang tinggal bersama ibu dan seekor kucing kesayangannya kini menjalani rutin harian dengan pergi ke kebun setiap pagi dan menjual hasil tanaman organik sebagai sumber pendapatan.

” Terdapat lebih kurang 20 jenis sayur yang saya sentiasa tukar setiap kali menuai. Antaranya bayam, tomato, terung, bendi,sawi,, salad dan juga daun sup”, ujarnya.

Menurutnya lagi, bukanlah mudah untuk memulakan dan menguruskan kebun tersebut, memandangkan 95% kerja dikebun diuruskan oleh Nuraishah sendiri. Tetapi beliau tetap positif dan optimis dalam meneruskan transformasi hala tuju kehidupannya.

Bergantung kepada jenis material kain langsir tersebut sama ada ia boleh dibasuh dengan mesin basuh ataupun tidak. Sebagai contoh, material kain langsir yang lebih ringan adalah sesuai untuk pembasuhan di dalam mesin basuh manakala jenis material berat, tidak digalakkan. Berikut ialah teknik – tekniknya;

1. Jika mesin basuh anda dilengkapi dengan kitaran basuhan untuk fabrik lembut, pilih untuk menggunakan sistem itu. Jika sebaliknya, pilih penggunaan kitaran cool wash ataupun slow spin.

2. Tuangkan pencuci fabrik harian anda di dalam mesin basuh lebih kurang dua penutup.

3. Sekiranya kain langsir terlekat kotoran degil, sebelum membasuh dengan menggunakan mesin basuh rendamkan terlebih dahulu kain langsir lebih kurang 15  – 30 minit di dalam sebatian baking soda dan cuka putih. Kemudian bilaskan kain langsir dan masukkan ke dalam mesin basuh.

4. Jika anda bimbang kain langsir merenyuk, jangan ambil risiko membasuhnya dengan menggunakan mesin basuh. Lakukan dengan basuhan tangan sahaja.

5. Untuk mengekalkan langsir yang cantik dan bebas bau yang kurang menyenangkan, gunakan vakum ataupun berus lembut untuk menyingkirkan habuk dan kotoran. Serta semburkan dengan haruman fabrik.

10 TIP LANGSIR DARI IMPIANA

1.Sheer curtain anda menjadi kelabu? Jangan bimbang, rendam sahaja langsir anda dan biarkan semalaman. Kemudian basuh dan bilas seperti biasa. Jika keadaannya masih agak kekuningan disebabkan oleh kesan kimia cahaya matahari, tukarkan fungsinya kepada hiasan katil seperti kelambu atau pembahagi ruang. Paling penting dengan cucian sempurna ia bukan sahaja berbau wangi dan segar, malah bersih serta masih boleh dikitar semula.

2.Kucing anda semburkan ‘haruman’ pada langsir anda? Jangan panik! Anda boleh rendamkan bahagian yang terkena semburan kencing kucing anda itu sahaja atau memilih untuk merendamkan keseluruhan langsir. Sebelum merendamkannya ke dalam cecair cucian, sapukan bahagian yang terkena semburan kencing kucing anda dengan ubat gigi. Biarkan dalam sejam dua. Kemudian terus merendam ke dalam cecair pencuci agar bau kencing kucing hilang, malah tidak boleh dihidu oleh kucing anda.

3.Bagi langsir yang menggunakan kain tebal, anda boleh menggunakan bulu yam atau fabrik pembasmi habuk. Anda boleh lap debu atau habuk yang melekat pada langsir. Lakukan seminggu sekali terutamanya jika anda menetap di kawasan bandar. Manakala bucu langsir pula boleh disedut dengan menggunakan penyedut hampagas. Ada kalanya debu-debu seumpama inilah yang menjadikan fabrik nampak kotor dan kelabu terutamanya bagi anda yang memilih fabrik daripada jenis renda kasar.

4.Bagi yang menggunakan renda, anda juga boleh merendam seketika dengan air panas bersama serbuk pencuci agar rongga jalinan terbuka dan membebaskan kotoran pada celah-celah jalinan benang.

5.Awas! Jika anda menggunakan fabrik sheer halus yang eksklusif, pastikan anda menggunakan mesin basuh daripada cucian lembut supaya ia tidak merosakkan kain.

6.Pastikan anda hanya mencuci langsir sahaja di dalam satu bekas cucian terutamanya jika anda membasuh langsir yang berwarna gelap. Ini bagi mengelakkan warnanya tidak berbelak atau luntur .

7.Anak anda suka menepek gula-gula getah pada langsir? Tentu anda sakit hati bukan? Tenang ya! Anda boleh terus menggosok gula-gula getah tersebut dengan air batu sehingga keras. Kemudian anda boleh menariknya dengan mudah.

8.Jika langsir anda mempunyai tiga panel, anda boleh menukar bahagian panel yang anda mahu dan gantikannya dengan fabrik baharu yang bersesuaian terutamanya di bahagian bawah yang selalunya lebih kotor daripada bahagian atas.

9.Elakkan membasuh swag dengan mesin basuh terutamanya jika anda menggunakan swag daripada jenis satin polos. Ini boleh menjadikan juraian kain langsir anda berkedut dan amat payah untuk anda menggosokkannya nanti.

10.Bagi yang memilih langsir klasik, tali ikatan dengan tassel jangan dibasuh dengan menggunakan mesin basuh. Seandainya kotor, memadai dengan merendamkan tassel tersebut semalaman. Gunakan berus gigi terpakai untuk menyental lembut segala kekotoran jika perlu.


Bahan Semulajadi Terbaik Untuk Menyuburkan Tanah

Bagi yang suka bercucuk tanam, anda sudah tidak perlu lagi menggunakan baja kimia. Di sini IMPIANA kongsikan 5 bahan semulajadi terbaik untuk menyuburkan tanah.

1. Kulit pisang
Kulit pisang sangat baik untuk menyuburkan tanah kerana ia mengandungi magnesium dan kalsium. Caranya sangat mudah, anda hanya perlu letakkan kulit pisang di dalam pasu atau sekitar tanaman.

2. Rambut
Tahukah anda? Rambut mengandungi 30 kali ganda nitrogen jika dibandingkan dengan baja najis haiwan. Caranya, taburkan sahaja rambut yang telah digunting di kawasan berhampiran tanaman anda.

3. Tempurung kelapa
Tempurung kelapa elok digunakan sebagai sungkupan. Ia dapat mengekalkan kelembapan tanah dan mengawal kehadiran rumpai. Selain itu, tempurung kelapa juga berfungsi untuk mengekalkan nitrogen dan mineral lain semasa proses decompose.

4. Hampas teh
Selepas minum teh, hampasnya jangan dibuang begitu sahaja. Hampas teh dapat menyuburkan tanah dengan cara menabur hampas teh di sekeliling akar tanaman.

5. Kulit telur
Kulit telur juga merupakan antara supplemen terbaik untuk tanah. Caranya sangat mudah. Anda hanya perlu hancurkan kulit telur, dan taburkan secara sekata di sekitar tanaman.

Selamat mencuba!

Aquaponics adalah sistem agrikultur yang sangat mampan. Ia menggabungkan akuakultur dan hidroponik yang telah mula di perkenalkan pada 1970-an. Ia merupakan sistem tanaman berulang di mana air dari kolam ikan digunakan bagi membasahi medium tanaman. Disamping itu juga, sisa dari ikan turut digunakan sebagai nutrien untuk keperluan tumbesaran tanaman.

Tanaman juga mempunyai peranannya yang tersendiri pada keseluruhan sistem aquaponics ini. Ia berupaya menjadi penapis biologi untuk air dari kolam ikan yang digunakan bagi tujuan membasahi medium tanaman. Secara tidak langsung,proses ulangan air dalam kitaran akan dihantar bersih ke tangki ikan semula.

KEBAIKKAN SISTEM AQUAPONICS

1. Mengurangkan kadar penggunaan air
Melalui sistem aquaponics, anda boleh mengurangkan kadar penggunaan air lebih dari 80% untuk tujuan penyiraman tanam. Ini kerana, kuantiti air yang digunakan bagi tujuan siraman tanaman akan dipulang semula ketangki ikan. Keperluan air hanya perlu di tambah terus ke dalam kolam ikan sekurang-kurangnya seminggu sekali atau jika berlakunya penyusutan isi padu.

2. Hasilkan protein dan nutrien dalam satu masa
Melaui sistem ini, anda dapat menghasilkan satu set keperluan makan lengkap dengan tersedianya nutrien dari tanaman dan protein yang dibekalkan oleh ikan.

3. Tiada kegunaan bahan kimia
Di dalam sistem aquaponics, penggunaan bahan kima berbahaya terutamanya bagi tujuan pembajaan dan meracun tanaman amat di tegah sama sekali. Ini kerana ia akan memberi kesan kepada hidupan akuatik. Oleh itu, ia merupakan salah satu cara untuk anda memastikan tanaman anda bebas dari sebarang bahan kimia terjadual.

4. Tanaman mudah hidup
Jika anda sering mempunyai masalah tanaman cepat mati dek kekangan masa untuk menyiram. Tidak lagi dengan sistem aquaponics ini. Selagi sistem berfungsi dengan baik, siraman dilakukan 24 jam setiap hari. Tambahan, medium tanaman yang digunakan seperti leca (butiran tanah liat yang telah di bakar pada suhu tinggi) menjadi kunci utama dalam memastikan pertumbuhan yang mampan

5. Kurang ancaman penyakit dan serangga
Kebanyakkan penyakit pada tanaman berpunca daripada medium tanaman iaitu tanah. Namun dengan penggunaan medium leca dan air, risiko ancaman serangan penyakit dan serangga yang banyak berpunca dari tanah dapat dielakkan.

6. Pelbagai jenis tanaman dan ikan dihimpun dalam satu sistem
Walaupun dalam ruang yang kecil, pelbagai jenis tanaman dapat diusahakan. Ini kerana sistem yang mudah diselenggara memberi toleransi yang tinggi untuk pelbagai jenis tanaman dalam satu masa.

7. Keadah berkebun tanpa perlu kotor
Dewasa ini, ramai minat berkebun namun tidak suka bergelumang dengan kotor terutamanya tanah. Jadi, bagi anda yang mempunyai masalah tersebut, sistem aquaponics adalah pilihan terbaik kerana sistem ini tidak menggunakan medium tanaman tanah dan ia mudah diselenggara.

8. Sistem agricultur yang sangat ekonomi
Untuk memiliki sebuah sistem aquaponics yang lengkap memang memerlukan modal yang agak banyak diperingkat awal pembinaan. Namun, selepas sistem berjaya diusahakan dan dapat dituai ia berupaya mejimatkan kadar pembelanjaan anda bukan sahaja dapur malah pengurusan berbanding konvensional. Tiada penyediaan baja dan racun serangga secara rutin, tambahan penggunaan air juga dapat dijimatka.

Bunga hitam mempunyai elemen estetika yang tersendiri, walaupun secara realitinya tiada bunga yang mempunyai warna hitam asli. Kebiasaannya, bunga yang digelar ‘bunga hitam’ ialah yang mempunyai rona-rona gelap kehitaman seperti ungu, merah atau coklat. Rona hitam menjadi simbolik kepada kuasa, keanggunan, perpisahan dan ucapan selamat tinggal. Maka, tidak hairanlah sejak dahulu lagi, bunga hitam sering menjadi buruan pencinta flora kerana sifatnya yang eksotik. Peredaran masa dan kemajuan sains dan teknologi pula menjadi pemangkin kepada pelbagai jenis hibrid bunga yang hampir berwarna hitam.

Meskipun warna-warni bunga-bungaan dilihat cukup sebagai penghias taman, implementasi bunga-bunga ‘hitam’ sebenarnya mampu menambahkan elemen drama dan misteri kerana warna bunga yang gelap memberikan kontras yang menawan kepada tanaman-tanaman lain yang berwarna cerah, lebih-lebih lagi warna kuning, merah, jingga dan putih. Antara spesis-spesis bunga hitam yang popular ialah:

Bunga yang berasal dari benua Afrika Selatan ini mendapat jolokan ‘calla’ yang bermaksud      cantik dalam bahasa Greek. Rona maroon dan ungu gelap yang dimiliki calla lily ini       menjadikannya hampir kelihatan seperti warna hitam. Kewujudannya yang nadir berbanding      varian berwarna putih menjadikan spesis ini amat dihargai oleh pencinta bunga.

Bunga tulip hitam ialah spesis bunga hibrid yang memiliki campuran warna ungu, merah wain   atau merah baldu yang hampir kepada hitam. Tulip hitam terbahagi kepada dua kategori iaitu         spesis dan taman. Antara jenis tulip hitam yang banyak ditanam ialah Queen of the Night,            Paul Scherer, Ebony Queen, Nearly Black dan Black Parrot.

Varian hollyhock ini pernah dinyatakan pada 1629 dan ditanam di taman-taman di Monticello    oleh Thomas Jefferson. Spesis tradisional ini sememangnya memukau dengan rona hampir hitam dengan sedikit bayangan merah.

Bunga petunia ‘hitam’ pertama di dunia ini berjaya dibiakkan oleh Ball FlowerPlant hasil           kajian selama empat tahun. Seperti kebanyakan bunga ‘hitam’, ia sebenarnya berwarna ungu     gelap yang hampir menyerupai hitam. Lebih dikenali sebagai ‘Black Velvet’, spesis ini            mempunyai kelopak yang bertekstur seakan baldu.

Hibrid ‘midnight mystique’ ialah bunga hyacinth hitam yang pertama diperkenalkan pada           tahun 2005, selepas ujian benih selama 16 tahun oleh pakar daripada Thompson and Morgan.   Spesis hibrid ini menghasilkan bunga berwarna ungu hitam yang sangat harum.

Pokok timun atau dalam bahasa Inggerisnya dikenali sebagai ‘Cucumber’ tidak perlu diperkenalkan lagi. Ia merupakan sejenis tanaman sayuran berbuah yang sangat popular di negara kita. Nama saintifiknya ialah Cucumis sativus dan ia tergolong dalam famili tumbuhan Cucurbitaceae. Tumbuhan ini dikatakan berasal dari utara India. Pokoknya adalah dari jenis menjalar dan berbatang lembut. Oleh itu ia memerlukan  sokongan untuk memanjat dengan melilit menggunakan sulur pautnya (tendrils). Pertumbuhan batangnya yang lembut itu boleh mencapai sehingga 5 meter panjang. Pokok ini mempunyai sistem akar  berserabut yang berkembang luas di sekitar kawasannya. Batang pokoknya berbulu dan bersegi empat dengan sulur paut yang ringkas. Daunnya pula berwarna hijau dan hijau kekelabuan serta berlekuk. Pokoknya mengeluarkan bunga jantan dan juga bunga betina yang berasingan berwarna kuning. Bunga betina tumbuh di hujung putik buahnya yang berbentuk silinder memanjang berwarna hijau muda. Apabila disenyawakan dengan debunga jantan putik buah inilah yang menjadi buahnya yang bertukar warna menjadi sedikit kuning atau perang apabila masak.

Kepelbagaian kegunaan:buahnya boleh dimakan ketika masih segar, muda dan mentah sebagai ulam atau salah satu ramuan mentah dalam masakan seperti nasi ayam, nasi lemak, rojak dan laksa. Namun buahnya juga sedap digandingkan bersama ikan dalam masakan kari atau gulai atau dibuat jeruk atau acar. Namun ramai yang tidak mengetahui bahawa pucuk timun juga boleh dijadikan sayuran seperti dibuat masakan sayur lemak.

Buahnya juga mampu melicinkan kulit bagi mengekalkan awet muda. Oleh itu ia sering digunakan dalam pembuatan pelbagai barangan kosmetik atau dikisar mentah disapu pada muka sebagai maskara. Jus dari buahnya yang dikisar juga boleh dijadikan minuman yang berkhasiat yang dikatakan mempunyai antioksiden yang tinggi dan boleh mencegah kanser. Malah timun dikatakan sebagai ‘The World Most Healthy Foods – Vegetables’ atau makanan dari jenis sayuran yang paling berkhasiat di dunia ini

Penanaman:Pokok timun boleh ditanam menggunakan biji benih dari buahnya yang telah masak. Sebagai pilihan biji benihnya juga boleh dibeli dari pusat tanaman atau pasaraya.

Penanaman Di Tanah

Untuk penanaman di tanah sebaiknya ditanam atas batas yang digembur terlebih dahulu dan disuburi dengan kandungan kompos atau najis haiwan seperti ayam atau kelawar. Kaedah penanamannya mudah sahaja iaitu dengan menanam terus dua biji benih dalam satu lubang tanpa perlu disemai terlebih dahulu (foto 2). Manakala jarak penanaman di antara satu pokok dengan yang lain ialah 35 sentimeter dan jarak di antara batas atau barisan ialah 1.5 meter. Sebagai pokok pemanjat ia memerlukan sokongan seperti pancang atau junjung untuk pokoknya tumbuh subur dan berbuah.

Pokok timun juga sesuai ditanam dalam pasu dan juga bekas tanaman lain. Gunakan campuran medium tanaman untuk pokok berpasu dalam nisbah 3:2:1 (Tanah peroi: Bahan organik: Pasir sungai) untuk menanamnya.

Penjagaan:

1) Siram air dua kali sehari, waktu pagi dan petang pada hari panas. Ini perlu dilakukan supaya medium tanamannya sentiasa berkeadaan lembap sentiasa agar pokok dapat tumbuh subur dengan daun, bunga atau putik buahnya tidak  layu dan gugur secara tiba-tiba. Siram bila perlu sahaja pada hari hujan.

2) Dedahkannya kepada banyak cahaya matahari bagi menggalakkan ia berbunga dan berbuah lebat.

3) Baja organik seperti najis ayam, kambing atau kelawar adalah  terbaik untuk membajai pokok ini semasa membesar sehingga berbunga dan berbuah. Pastikan diikuti arahan pengggunaannya seperti tertera di pek baja yang digunakan.

Tip: Tutup bahagian atas medium tanaman di sekeliling pokok dengan bahan sungkupan seperti sabut kelapa, dedaun lalang dan sebagainya untuk mengelakkan medium tanamannya cepat kering bertujuan mengekalkan kesuburan pokok.

Penghargaan: Abu Bakar Mat Daud, Penulis Buku Variasi Tanaman Hiasan


Cara Potong Mesti Betul, Rupanya Inilah Rahsia Pokok Fiddle Fig Tumbuh Merimbun

Fiddle Fig antara tanaman hiasan yang menjadi pilihan kegemaran ramai. Pokok Fiddle Fig atau nama saintifiknya Ficus lyrata tergolong dalam famili Moraceae. Pokok Fiddle Fig juga dikenali sebagai Fiddle leaf Fig.

Daunnya agak lebar dan kelihatan seperti daun pokok ketapang. Pokok hiasan ini merupakan salah satu pokok hiasan sesuai ditanam sebagai tanaman landskap di luar rumah. Pokok Fiddle Fig boleh tumbuh sehingga mencapai ketinggian lima meter.

1. Potong bahagian batang yang paling atas.

2. Dari satu batang nanti ada yang bercabang hingga tiga dahan dan empat dahan yang baharu.

3. Paling penting ketika memotong dahan, pastikan potong di bahagian internode.

4. Hasil keratan batang yang telah dipotong itu bolehlah direndam terus dengan air untuk membiakkan lagi pokok hiasan ini.

5. Boleh juga dicucuk terus di atas tanah untuk membiakkan pokok hiasan ini.

Pokok hiasan ini juga sesuai tanam di dalam rumah kerana tidak memerlukan pencahayaan yang banyak. Sebenarnya pokok Fiddle Fig adalah spesies tanaman hutan yang paling mudah dipelihara dan tidak memerlukan penjagaan yang terlalu rumit.

Tidak memerlukan banyak air, anda boleh menyiram pokok Fiddle Fig dua kali seminggu atau bila perlu sahaja.

Mesin Basuh Letak Dalam Bilik Air. Mesin basuh antara barang elektronik yang sangat membantu memudahkan dan mempercepatkan kerja mencuci pakaian. Kalau tak, memang baju yang dicuci pagi, sampi ke petang belum tentu lagi kering.

Disebabkan masin basuh mencuci melibatkan air, ramai yang memilih untuk meletakkan ia di dalam bilik air. Tapi, adakah sesuai mesin basuh diletakkan di dalam bilik air?

Pendedahan kompas.com, memaparkan hakikat mesin basuh sebenarnya tidak boleh bahkan dilarang diletakkan di dalam bilik air. Mesin basuh yang diletakkan di dalam bilik air lebih cepat dan mudah rosak walaupun saiz bilik airnya besar dan jauh dari percikkan air ketika mandi.

Tidak semua bahagian mesin basuh direka kalis air. Oleh sebab itu, apabila mesin mudah dan kerap terdedah kepada air, ia akan menyebabkan badan atau body mesin basuh mudah terhasil renjatan. Sebab itu, sesetengah mesin basuh kita rasa ada sedikit renjatan apabila memegang bahagian tertentu

Akabat terdedah kapada kondisi yang lembap sepanjang masa di dalam bilik air, ia akan menggalakkan pertumbuhan kulat dan bahagian badan mesin basuh cepat berkarat

Dinamo mesin basuh terletak di bahagian bawah. Jika ia mudah terkena air, akan menyababkan berkarat dan akhirnya terbakar. Hal ini boleh mengakibatkan mesin basuh anda terhenti secara tiba-tiba

Mesin basuh sebaiknya diletakkan ditempat yang rata, kering dan tidak terkena cahaya matahari. Lokasi anda meletakkan mesin basuh memberi kesan terkhadap daya tahannya sama ada dari segi komponen mahupun strukturnya.

Jadi, sebaiknya elak letak mesin basuh di dalam bilik air. Mesin Basuh Letak Dalam Bilik Air

Adakah anda sedang merancang untuk mengubahsuai kediaman, terutamanya ruangan publik seperti entryway dan ruang tamu? Jika ya, boleh cuba pertimbangkan penggunaan meja konsol untuk mendapatkan penampilan yang menarik selain dapat memberikan beberapa alternatif pilihan untuk dekorasi di ruangan tersebut.

Meja konsol merupakan rekaan meja kecil yang ukurannya tidak terlalu besar oleh itu sesuai untuk diletakkan berhampiran pintu masuk serta sebagai pelengkap sofa di ruang tamu ataupun di satu sudut bahagian ruang makan. Ianya bukan hanya cantik tetapi juga merupakan satu penyelesaian mudah buat masalah penyimpanan barang anda.

Hal lain yang menarik tentang meja konsol adalah sifatnya yang multifunction. Selain berfungsi sebagai elemen dekoratif dan penyeri ruang, meja konsol juga boleh dimanfaatkan untuk menyimpan barang-barang kecil. Jika anda sejenis orang yang selalu lupa di mana anda letakkan kunci kereta, pengecas telefon bimbit mahupun pin tudung, maka meja konsol memang pilihan yang tepat untuk anda.

Sebagai perabot penyeri ruang, antara cara untuk anda mendeko meja konsol adalah dengan menghiasnya dengan lampu meja yang unik, pasu bunga atau susunkan bingkai gambar-gambar kenangan. Selain itu anda juga boleh gantungkan cermin atau art piece pada dinding untuk mendapatkan kesan lebih dramatik.

Namun sebelum anda pergi mendapatkan meja konsol, terdapat beberapa kriteria yang perlu dipertimbangkan. Pastikan anda mengikut tip yang telah kami sediakan agar tidak silap memilih nanti.

Terlebih dahulu anda perlu tahu untuk apa kegunaan meja konsol ini, adakah ia sekadar hiasan ataupun ia akan digunakan sebagai tempat penstoran tambahan. Cuba bayangkan jika anda pilih untuk membeli meja konsol yang tidak bersesuaian dengan kegunaannya pasti akan rasa menyesal dan ralat.

2. Tentukan konsep dan gaya keseluruhan kediaman anda.

Perkara paling penting yang perlu dipertimbangkan sebelum membeli meja konsol adalah konsep yang telah dipilih untuk kediaman anda. Setelah pasti dan yakin dengan konsep yang dipilih, barulah mudah hendak membuat pilihan perabot supaya tidak bercelaru temanya.

3. Trial and Error posisi meja konsol sebelum betul betul membuat keputusan.

Cuba letakkan meja konsol di beberapa sudut atau ruang untuk melihat kesesuaian dan keserasian meja dengan perabut yang lain. Fungsi meja konsol perlu juga dititikberatkan dalam hal ini agar mudah dan lebih praktikal.

Banyak lagi gambar gambar interior menarik dengan meja konsol yang IMPIANA nak kongsikan. Teruskan scroll down dan selamat menghias ruang kediaman anda!

Cara yang betul cat dinding luar rumah, barulah cat tahan lebih lama. Cat dinding pada bahagian luar rumah ternyata lebih cepat mengalami kerosakkan. Selalunya cat menjadi pudar dan rekahan cat terkupas kerana terdedah dengan panas matahari dan air hujan.

1. Bersihkan Dinding yang Hendak Dicat
Sebelum memulakan proses mengecat, anda perlu pastikan dinding dalam keadaan bersih dan tidak ada kotoran atau debu tebal yang melekat. Jika tidak dibersihkan, kotoran yang terdapat pada dinding dapat membuat cat mengelupas dan tertanggal apabila ia kering.
Jika dinding anda dipenuhi dengan lumut, anda tembak sahaja air paip dengan semburan yang maksima sehingga lumut-lumut itu tertanggal.

2. Pilih Cat Khas Untuk Outdoor
Cat khas untuk outdoor biasanya sudah diformulasikan untuk mengecat dinding bahagian luar sehingga lebih kuat dan tahan lama untuk melindungi dinding dari perubahan iklim. Salah satu ciri cat dinding luar rumah biasanya mencantumkan keunggulannya seperti weather proof atau weather resistance.
Selain itu, kandungan cat ini juga boleh mencegah timbulnya lumut dan kulat akibat rembesan air hujan. Cat dinding yang baik biasanya akan bertahan tanpa kerosakan dan mengelupas selama hampir empat tahun.

3. Sesuaikan Cat dengan Jenis Dinding
Cat yang biasa digunakan untuk dinding tembok biasa tentu akan berbeza dengan cat yang dipakai untuk dinding kayu atau batu alam. Cat tembok biasanya memiliki tekstur lebih tebal dibandingkan cat dinding batu atau kayu agar lapisan simen di bawahnya tidak terlihat.

4. Pilih Warna Cerah
Pemilihan warna juga penting. Warna cerah disarankan kerana memiliki pigmen lebih sedikit dibandingkan cat warna gelap sehingga risiko untuk pudar lebih sedikit dibandingkan bila anda menggunakan warna pekat. Beberapa warna yang disarankan adalah kuning, hijau muda atau warna putih.

5. Mengecat Dinding di Saat Cuaca Cerah
Pemilihan waktu pengecatan juga penting. Mengecat rumah di saat cuaca cerah pastinya dapat membantu proses pengeringan cat. Bila mengecat di saat musim hujan maka lapisannya akan mudah rosak kerana terbawa air.
Perhatikan juga kondisi dinding rumah sebelum mulai dicat. Dinding yang memiliki permukaan lembab atau basah boleh membuat cat tidak terserap dengan sempurna.

6. Gunakan Teknik Pegecatan yang Tepat
Teknik pengecatan pun harus diperhatikan kerana bila salah akan membuat permukaan tembok tidak halus. Oleh itu, sebaiknya mula sapu dahulu bahagian yang sukar seperti sudut dinding dan bahagian yang dekat dengan atap.


Rangkaian Produk Terbaharu WiZ Dilengkapi Keupayaan Aliran SpaceSenseTM & Matter

Jenama Signify (dahulu dikenali sebagai Philips Lighting), peneraju dunia dalam pencahayaan, telah melancarkan rangkaian WiZ terbaharu yang merangkumi produk tambahan Philips Smart LED dengan portfolio ketersambungan WiZ. Pelancaran baru ini merangkumi setiap pelusuk kediaman pengguna, daripada lampu mentol sehinggalah ke lampu mudah alih dengan sokongan aksesori bagi kegunaan mudah pengguna.

Produk WiZ menawarkan mod pencahayaan pra-tetap, pilihan suasana serta pilihan dinamik seperti simulasi kedipan lilin  di mana pengguna akan dapat menikmati cahaya pintar berwarna penuh menerusi aplikasi WiZ terus dari telefon pintar anda.

Lampu Pintar Ketersambungan WiZ dan LED Pintar Philips dengan produk-produk ketersambungan WiZ kedua -duanya berfungsi dengan aplikasi telefon pintar WiZ. Pengguna juga mempunyai pilihan untuk menetapkan lampu mengikut kesesuain mereka saat tidur dan terjaga dari lena bagi tujuan tidur dan bangun tidur.

Malah pengguna juga boleh menggunakan dua pilihan warna yang berbeza untuk kesan pencahayaan ombre. Terdapat kawalan fizikal pada lampu termasuk WiZ Remote untuk memalap, mencerah, atau mengaktif mod pra-tetap, dengan pengunaan aplikasi WiZ atau kawalan suara dari jarak jauh.

Apa yang mengujakan dengan pelancaran baharu ini ialah, kini semua rangkaian produk WiZ tersedia dengan teknologi SpaceSenseTM dan diperakui Matter. Ciri -ciri baru ini kini boleh didapati di aplikasi WiZ V2 yang boleh dimuat turun dari kedai Google Play & Apple.

“Memahami trend peningkatan dalam penggunaan teknologi, kami amat teruja untuk mengembangkan pelbagai produk pencahayaan pintar kami, WiZ Connected untuk membawakan penyelesaian pencahayaan yang inovatif untuk kehidupan seharian dan membolehkan pengguna mengawal lampu dan aksesori sejurus dikeluarkan dari kotak,” ulas Sukanto Aich, Ketua Pegawai Eksekutif, Signify Malaysia.

“Seiring dengan peningkatan aliran dalam penggunaan teknologi pintar, kami amat teruja untuk membawakan rangkain lampu pintar WiZ Connected yang innovatif untuk penggunaan harian anda, dan membolehkan para pengguna untuk mengawal lampu serta aksesori terus daripada kotak.

“Kami juga ingin memperkenalkan teknologi terkini yang digabungkan didalam product WiZ Connected, iaitu SpaceSense™ dan Matter, dimana ianya dapat memperkasakan penggunaan WiZ ke tahap lebih tinggi dan dilengkapi dengan teknologi yang mudah untuk digunakan yang boleh menambah baik kehidupan harian  serta menyerikan rumah anda,” tambah beliau.

WiZ SpaceSense™

Memperkenalkan WiZ SpaceSense™, dengan versi WiZ App V2 baru. Naik taraf dalam aplikasi termasuk SpaceSense™ membolehkan anda untuk menyalakan lampu pintar hanya melalui gerakan tanpa sebarang sensor tambahan. Ini merupakan salah satu inovasi futuristik di dalam industri pencahyaan, di mana pergerakan anda dapat dikesan melalui isyarat WiFi.

Teknologi pengesanan WiFi dapat memantau gangguan dalam isyarat yang menunjukkan sebarang pergerakan. Ini membolehkan pengesanan gerakan tanpa garis penglihatan atau keperluan untuk memasang sensor berasingan. Pengguna hanya memerlukan sekurang -kurangnya dua lampu di dalam bilik untuk menggunakan ciri ini. Pengguna kemudian boleh menyesuaikan tetapan sensitiviti sistem dalam aplikasi untuk membolehkan pelarasan tertentu contohnya bagi pergerakan haiwan peliharaan pada waktu malam.

Adopsi Teknologi WiZ Matter

Produk rangkaian WiZ adalah antara produk pencahayaan pintar pertama yang mendukung teknologi, Matter. Matter adalah standard universal yang membolehkan peranti dan sistem yang serasi untuk menyambung dan berinteraksi dengan selamat dan disokong oleh semua teknologi utama seperti Bluetooth atau WiFi. Dengan penggunaan Matter, pengguna boleh menikmati pengalaman yang lebih lancar dan mudah dari aspek pembelian dan kawalan kerana teknologi ini menyediakan standard untuk peranti berkomunikasi dengan lancar merentasi teknologi dan platform.

Matter membolehkan pengguna untuk:

Setelah beberapa tahun cawangan kedai jubin beroperasi di Johor, jenama jubin terkenal Niro Ceramic Creative Lab Sdn Bhd berhasrat untuk mengembangkan lagi pasaran jubin di seluruh Malaysia terutamanya di negeri Sabah dan Sarawak.

Pengarah urusan jenama kumpulan Niro Ceramic, Encik Ian Kok berkata sehingga kini Creative Lab sudah mempunyai sebanyak 40 cawangan kedai di sekitar kawasan Lembah Klang.

Maklumnya lagi, setelah cawangan kedai di Johor beroperasi, jualan pasaran jubin jenama Creative Lab dilihat sangat memberangsangkan dan memberikan impak yang sangat positif kepada jenama jubin berkenaan.

“Kini, Creative Lab sudah mempunyai 40 cawangan jualan di seluruh Semenanjung Malaysia dan kebanyakan berada di sekitar kawasan Lembah Klang. Selain itu, buat masa ini pasaran di negeri Johor juga sangat memberangsangkan.

“Bagi pasaran di negeri Johor sangat menarik dan sangat berdaya saing untuk Creative Lab selepas beberapa tahun operasi perniagaan dijalankan.

“Selain itu, Creative Lab juga turut ada cawangan di negeri Pulau Pinang dan sekarang kami memang ada perancangan untuk membuka cawangan baru di negeri Perak.”

Katanya lagi, pihak Niro Ceramic Sdn Bhd selaku pengedar jubin jenama Creative Lab sememangnya mempunyai perancangan untuk mengembangkan lagi pasaran jubin jenama tersebut di Sabah dan Sarawak.

“Buat masa ini, kami mahu memberi tumpuan kepada cawangan kedai sekitar kawasan Lembah Klang dan Johor.

“Sudah semestinya kami mahu kembangkan lagi jualan pasaran di seluruh Malaysia, tetapi buat masa ini kami mahu memberi fokus kepada pasaran di Semenanjung Malaysia dahulu terutamanya cawangan kedai sekitar kawasan Lembah Klang dan Johor.

Brother Ni Diy Kolam Renang Mini, 7 Hari Je Dah Siap. Kolam renang antra elemen yang menarik dan meyeronokkan kalau ada di laman. Kalau ada sebuah kolam, “confirm” anak-anak tak nak benda lain dah. Tapi, mesti ramai yang fikir panjang kalau nak bina kolam renang ni. Perkara utamanya adalah kos yang tinggi untuk membina dan penyelenggaraanya rumit.

Alhamdulillah..
Akhirnya jadi reality juga projek ni…

Memang nak mula bertangguh tanguh.Tapi dah mula 7 hari siang malam kita usahakan juga secara SOLO. Betul, buat sorang-sorang je. Nak jaga SOP kan. Adalah cuba dibantu oleh anak-anak. Tapi 3 minit sahaja mereka bertahan
Buat projek ni hasil kajian dari GOOGLE , YOUTUBE dan FB

Ni saya kongsikan langkah-langkah yanag perlu dilakukan. Mana tau ada yang nak cuba DIY juga. Awas! nak DIY projek ni mmg MAKAN MASA, TENAGA, dan KULIT PUN LEGAM dibuatnya. Terima kasih sokongan isteriku Syuhada Kamil !!!! Tanpamu mmg tiada ketenangan utk fokus pada kerja-kerja ni.

Ni la rupa asal ruang yang ada. Rumput tiruan tu memang dah ada cuma tanah tak sama level dengan lantai batu

Inilah lakaran pelan orang kata lukis dulu baru nampak oh ya.. ada yang tanya kenapa perlu buat deck keliling?
a. Taknak kucing datang cakar
b. Taknak ada haiwan bermastautin celah-celah
c. Melindungi sistem pipe yang ada
d. Nampak kemas dan siap

Kerja-kerja dimulakan. dengan memunggah semula rumput tiruan untuk proses meratakan tanah

Lebih kurang 15 beg pasir digunakan untuk ratakan permukaan tanah. Kenapa tak pakai simen? sebab tak larat nak bancuh. Kenapa tak pakai tanah merah? Online ada jual tu je. senang sekali order kedai yang sama. Tapi, sebaiknya simen dulu akalu ada modal dan tenaga.

Macam ni hasilnya lepas di rataakn dengan pasir. Jangan lupa paip longkang untuk air keluar. Bahagian air keluar, tutup dengan jaring untuk elak haiwan masuk.

Lepastu, cover balik dengan weed mat. Untuk elak pertumbuhan di celah-celah. Saya masih kekalkan rumput tiruan dan sebagai alas sebab nak jadikan dasar kolam lembut apabila dipijak.

Mula buat framing. Ukur dan potong guna gunting je. Tak brani pakai grinder

Frame untuk deck lebih kurang dah siap.

Lepas siap FRAME.. kita usahakan sistem PAM dan FILTERnya… asalnya pam 0.5hp.. kemudiannya akan ditapis ke sand filter…

Namun selepas dicuba pam 0.5hp tak cukup power utk bantu bila nak vacuum sedut habuk dilantai… maka… UPGRADE ke 3.0hp!!!

Lepas siap sistem pipe dan pump.. mula pasang kolam KANVAS.. dan try isi air..

Deck dah pasang. Saya guna prima plank je sebab ada urat kayuBrother Ni Diy Kolam Renang Mini, 7 Hari Je Dah Siap

Mak-mak memang takot nak guna sofa atau kerusi yang menggunkan fabrik berona cerah seperti baige, putih, kelabu terang dan sebagainya. Ia disebabkan risiko mudah kotor. Kebiasaanya, cara membersihkan kotoran pada fabrik sofa menggunakan air dan sabun. Tapi, sebenarnya ada cara yang lebih mudah dan yang penting tak ada kesan kotoran langsung.

Nak share, haritu ada ahli tanya macam mana ye nak hilangkan kesan tompok pada sofa yang warna terang. ada ahli kelab ni share kata pakai air panas. so saya dah buat. memang berkesa.


Tip Asas Penjagaan Tanaman “Indoor” Yang Mungkin Anda Terlepas Pandang

Bagi memastikan tanaman indoor kesayangan anda sihat dan cantik bukan sesuatu perkara yang boleh dipandang remeh, tidak cukup sekadar memberi perhatian, kita juga perlu peka dengan keperluan asas tumbuhan selain memeliharanya dari sebarang jenis masalah dan penyakit.

PENJAGAAN ASAS TUMBUHAN DALAM RUMAH

Antara impak tanaman indoor termasuklah dapat mewujudkan suasana yang menarik terhadap sesuatu persekitaran ruang itu. Tumbuhan yang kecil memberi warna dan pemandangan segar dari tepi tingkap atau di atas meja, sementara tumbuhan yang besar memberi suntikan menarik terhadap sesuatu sudut.

Namun kadangkala masalah pokok mati, tidak berbunga pasti akan merisaukan anda sehingga menyebabkan ada di antara segelintir pemilik mengalami fobia akan keadaan ini. Sebenarnya, hampir kesemua masalah yang di hadapi oleh tanaman indoor amat mudah diselesaikan.

1. Pencahayaan

Tumbuhan amat memerlukan pencahayaan yang mencukupi mengikut jenis. Sebagai contoh tumbuhan berbunga memerlukan cahaya matahari mencukupi untuk membolehkan tumbuhan tersebut kembang mekar. Jika tumbuhan tidak mendapatkan jumlah pencahayaan mencukupi, daunnya akan mula kuning dan lama-kelamaan akan mati.

Kebiasaannya, pemilik akan meletakkan pokok berhampiran dengan tingkap untuk mendapatkan pencahayaan semula jadi. Oleh itu, kenal pasti jumlah pencahayaan yang di perlukan oleh tumbuhan.

2. Suhu kelembapan & cara penyiraman

Kebanyakan tumbuhan tumbuh sihat pada kadar suhu 60 hingga 70°F. Elakkan tumbuhan anda dari kawasan yang mempunyai kadar kepanasan dan sejuk yang tinggi seperti berhampiran dengan penghawa dingin dan peti sejuk. Bagi tumbuhan berbunga, bunganya akan berkembang mekar dalam tempoh lama jika kadar suhu persekitaran di tahap sederhana. Suhu melebihi 75°F akan menyebabkan kadar penyejatan air di dalam tanah menjadi cepat dan boleh menyebabkan tumbuhan kering kontang dah terdedah kepada penyakit serta mudah diserang penyakit.

Tanaman terarium atau bekas bertutup memberikan kadar kelembapan yang tinggi untuk tumbuhan dari jenis sukulen. Kadar penyiraman yang terlalu kurang atau berlebihan boleh menyebabkan tumbuhan bermasalah. Daun akan bertukar menjadi kekuningan dan mati secara perlahan-lahan jika kekurangan air. Mana kala jika berlebihan air, akar tumbuhan akan lemas dan boleh menyebabkan tumbuhan mula lembik dan mudah diserang penyakit. Periksa tanah di dalam pasu setiap hari untuk memastikan kadar kelembapan mencukupi.

Kebanyakan pasu untuk tumbuhan di dalam rumah tidak mempunyai lubang pasu, oleh itu jumlah air yang diperlukan untuk pokok besar adalah sebanyak 250ml dan untuk tumbuhan kecil sebanyak 50ml hingga 100ml bergantung pada saiz tumbuhan.

Kaedah lain untuk memastikan kadar kelembapan tanah adalah dengan mengangkat pasu, jika pasu ringan bermakna kadar kelembapan sudah tiada. Anda juga boleh menggunakan kaedah penyiraman dari bawah pasu. Letakkan tumbuhan yang pasunya berlubang ke dalam bekas yang telah di isi air dan biarkan tanah meresap air secara perlahan. Bila kadar kelembapan sudah mencukupi di bahagian atas tanah, keluar kan pasu dari bekas air tersebut dan biarkan lebihan air tadi keluar dan jangan biarkan pasu terendam di dalam air untuk satu jangka masa yang lama.

Tip: siram tumbuhan anda dari bahagian atas tanah sebulan sekali untuk mengelakkan wujudnya garam mineral dan siram tumbuhan anda sebelum ia menjadi layu. Jika terdapat habuk yang berwarna keputihan pada permukaan tanah di dalam pasu, itu menunjukkan tanah tersebut sudah bergaram.

3. Pembajaan

Pembajaan dilakukan sebulan sekali dan pada kadar yang sangat minimum. Pemilik kediaman digalakkan mengguna baja organik kerana ia kurang panas dan selepas proses pembajaan tumbuhan perlulah segera disiram. Bagi tumbuhan berbunga, pembajaan mestilah dilakukan selepas tumbuhan tersebut habis kitaran berbunga kerana dikhuatiri baja tersebut akan panas dan menyebabkan kerosakan kepada kudup bunga.

Pemberian baja yang betul bagi setiap tanaman indoor amat penting untuk memastikan pokok yang ditanam kekal subur dan cantik.

Sekiranya cahaya memberikan sumber tenaga kepada tanaman, baja pula akan membekalkan nutrient yang diperlukan oleh tanaman untuk terus membesar dengan subur.

Berikut merupakan tanda tanda tanaman anda kekurangan baja :
• Pertumbuhan pucuk baru kurang
• Daun kuning
• Daun gugur
• Batang pokok kecil
• Tidak berbunga

Tanda tanda tanaman anda terlebih baja :
• Hujung daun terbakar, bintik perang pada daun
• Pertumbuhan daun terjejas
• Daun layu

4. Penyediaan tanah

Untuk tumbuhan berpasu, sistem saliran tanah amat penting untuk memastikan air yang disiram boleh diserap dengan sebaiknya dan lebihannya dapat dikeluarkan. Untuk memastikan tanah di dalam pasu boleh mengalirkan air dengan baik, anda perlu campurkan sedikit pasir di dalam tanah tersebut. Pasir tersebut dapat membantu pengudaraan di dalam tanah, memperbaiki tumbesaran akar di dalam tanah dan memudahkan air mudah di resap oleh tanah.

Tip tambahan penjagan tanaman indoor ;

Nak halau lipan dan haiwan kotor sewaktu dengannya bukanlah satu hal yang mudah. Tetapi jika tidak dibendung, mereka akan bermaharajalela di rumah kita pula. Jadi nak tak nak, kenalah rajinkan diri cari petua dan penawar buat menghapus serangga durjana ini.

Apa Yang Anda Perlu Tahu?

Cara Menghalau & Membasmi

#1 GARAM
Garam amat berkesan dan efektif untuk menghalau haiwan melata seperti ular dan lipan dari rumah. Anda hanya perlu taburkan garam di kawasan-kawasan yang berpotensi menjadi tempat persembunyian serangga ini.

#2 DAUN PANDAN
Selain berfungsi untuk mengharumkan bau nasi yang dimasak, daun pandan juga boleh digunakan untuk megusir lipan. Caranya, hiris daun pandan halus-halus supaya baunya lebih kuat dan letakkan hirisan tadi didalam mangkuk. Kemudian letakkan di setiap sudut rumah kerana bau pandan yang kuat akan membuatkannya tidak selesa lalu keluar dari rumah.

#3 KAPUR BARUS
Kapur barus amat sesuai diletakkan di kawasan lembab yang merupakan tempat kegemaran lipan.

Itulah bahan-bahan mudah yang anda boleh dapati di rumah berkesan menghalau serangga ini. Selamat mencuba!

Terdapat pelbagai jenis dan cara penyediaan makanan alternatif untuk haiwan ternakan seperti kambing, ayam dan itik. Di Thailand dan Indonesia, pemberian makanan alternatif yang dihasilkan dari batang pisang sudah lama diamalkan.

Kenapa batang pisang?

Batang pisang ternyata kaya dengan kandungan glukosa dan selulosa namun rendah kadar lignin. Glukosa adalah salah satu karbohidrat terpenting yang digunakan sebagai sumber tenaga bagi haiwan dan tumbuhan.

Glukosa yang terdapat di dalam batang pisang terhasil daripada proses fotensitesis dan respirasi. Sementara itu, lignin adalah satu bentuk serat yang diperlukan oleh haiwan ternakan untuk membantu pencernaan. Jika jumlah lignin tinggi diberikan, ia akan menyebabkan gangguan pencernaan kepada haiwan ternakan seperti cirit birit.

Selain itu juga, menu batang pisang amat sesuai diberikan kepada haiwan ternakan terutamanya ketika musim panas. kandungan air dan serat yang terdapat di dalam batang pisang mampu mengurangkan pemanasan haba di dalam badan haiwan ternakan.

Namun makanan dari batang pisang ini tidak boleh dimakan secara terus oleh haiwan ternakan kerana ia akan memberi kesan sampingan yang lain. Sebaiknya, hanya seminggu sekali sahaja sajian batang pisang disediakan. Selain di beri terus batang pisang untuk dimakan oleh haiwan ternakan, sebaiknya anda perlu campur beberapa bahan untuk menambahkan khasiatnya.

Cara Penyediaan makanan ternak dari batang pisang

RESEPI 1

Bahan-bahan:
3 Bahagian batang pisang yang telah di racik halus
3.5 bahagian ubi kayu yang telah diracik halus
3.5 bahagian jagung ayam yang halus

Cara: Campurkan kesemua bahan dan digaul rata sebelum diberikan kepada haiwan ternakkan

RESEPI 2

Bahan-bahan:
2 bahagian batang pisang yang telah diracik halus
2 bahagian dedak ayam
3 bahagian jagung halus
1.5 bahagian nasi kering (kebiasaanya nasi kering dihasilkan dari kerak mahupun nasi yang tidak dimakan lagi. Ia dijemur sehingga kering)
1.5 bahagian hampas kacang soya
sedikit gula perang

Cara: Campurkan semua bahan sehingga rata dan diperap 1 minggu di dalam bekas kedap udara. Setelah seminggu, boleh diberiakn kepada ternakkan. Namun anda perlu apstikan, bahan perapan tidak busuk. Jika busuk, ia akan tercemar dan membahayakan haiwan ternakkan

Sejak kebelakangan ini, dunia sedang dalam keadaan berjaga-jaga dengan penularan wabak COVID-19 yang telah menjangkiti lebih kurang 50 orang di Malaysia setakat ini (5 Mac 2020, 11.30am). Dengan cuaca negara ini yang tidak menentu, ia telah menyumbang kepada panik masyarakat. Walau sedikit perubahan suhu badan pun sudah cukup untuk membuat seseorang itu pergi ke hospital untuk menjalankan ujian penyaringan. Apatah lagi yang baru pulang dari luar negara, lebih-lebih lagi dari negara yang terjejas teruk oleh virus tersebut.

12 TIPS ALAMI UNTUK BANTU ATASI DEMAM, BATUK & SELSEMA

Memandangkan cuaca agak tidak menentu sekarang ini, di sini saya kongsikan tips alami untuk membantu masalah demam, batuk dan selsema.

Caranya adalah;

1. Minum air bawang putih. Bawang putih ada bahan Allicin, boleh membantu masalah demam, sakit tekak dan selsema.

Untuk mendapatkan khasiat yang banyak, bawang putih perlu dihancurkan atau dipotong-potong, seterusnya dibiarkan selama 10 minit, agar enzim dapat bertindak balas dan menghasilkan bahan berkhasiat Alicin.

Selepas itu barulah ditambah air suam.

Sebaiknya diambil bersama madu.
Dapatkan madu yang asli.

2. Halia adalah herba popular untuk bantu rawat batuk.

Caranya adalah dengan hancurkan halia dan direbus. Jus lemon dan madu boleh ditambah. Pastikan madu asli.

Cara lain adalah dengan kemam halia yang telah dibuang kulit untuk bantu kurangkan batuk.

3. Nenas mengandungi enzim bromelain. Enzim ini bantu cairkan kahak dan kurangkan batuk.

4. Minum madu asli – Madu asli sangat membantu masalah sakit tekak dan batuk. Terdapat kajian menunjukkan ia lebih berkesan berbanding ubat moden yang mengandungi dextromethorphan.

5. Minum yoghurt atau madu kelulut – Lactobacillus adalah bakteria baik yang boleh membantu sistem penghadaman dan masalah batuk. Bakteria baik ini banyak dalam yoghurt dan kajian terkini menunjukkan lactobacillus banyak juga dalam madu kelulut.

6. Terdapat juga kajian menunjukkan kombinasi madu dan kopi boleh bantu kurangkan batuk

Banyakkan berdoa memohon kesembuhan. Allah berfirman dalam Al Quran;

“Dan apabila kamu sakit maka Dia (Allah) yang menyembuhkan” Surah Ashshu’ara’ ayat 80

Dapatkan MADU ASLI

7. Limau nipis dan lemon membantu merawat batuk dengan mengurangkan radang. Kulit limau tinggi bahan berkhasiat neohesperidin berbanding jus. Caranya adalah dengan menambahkan madu asli pada kulit limau yang dihancurkan dan ditambahkan jus. Minum sedikit-sedikit sehingga sembuh. Limau nipis lebih berkesan berbanding kasturi untuk masalah batuk.

8. Bawang merah adalah antara sumber yang mudah didapati untuk bantu kurangkan batuk. Caranya adalah dengan memotong dan hidu bau bawang tersebut.

9. Bahan meruap mint (Mentha piperita) juga boleh bantu kurangkan batuk. Caranya adalah dengan meminum teh mint, tetapi sebelum itu perlu hidu wap nya kerana bahan aroma boleh bertindak sebagai antibakteria/antivirus

10. Kunyit secara semulajadinya mengandungi bahan kurkumin. Ia juga membantu kurangkan batuk terutamanya jenis batuk tanpa kahak. Caranya adalah ambil sedikit kunyit bersama madu dan diminum.

11. Kumur-kumur dengan air garam – disediakan dengan melarutkan sesudu garam dengan secawan air suam

12. Rendam 1 atau 2 kayu manis dalam segelas air panas dan minum sedikit-sedikit. Kayu manis juga membantu masalah diabetis

Selamat mencuba dan dapatkan nasihat Doktor anda.


Rugi Tak Tahu Petua & Trik Ini Untuk Mudahkan Kerja Di Dapur Anda

IMPIANA kongsikan 10 tip dan petua untuk anda di luar agar mudah dan cepat melakukan kerja di dapur.

Melakukan kerja dapur bukanlah satu perkara yang mudah. Kadang-kadang rasa penat yang tak terkata, sebab tak habis-habis kerja di ruang ini. Tapi ruang ini akan lebih meriah dan seronok jika kerja yang dilakukan mudah dan cepat. Sememangnya kita semua tahu ruang dapur adalah nadi dalam sesebuah rumah. Jika tiada ruang dapur pastinya rumah itu tidak lengkap dengan hidangan yang lazat.

Pastikan beras dibasuh dengan betul-betul bersih. Sebelum membilas buat kali kedua atau ketiga, pastikan air bilasan yang terdahulu telah dikeluarkan kesemuanya terlebih dahulu. Nasi juga boleh dibilas dengan bilasan terakhir menggunakan air bertapis dan memasak nasi dengan air bertapis itu.

Bagi mereka yang baru bermula untuk belajar memasak di dapur, walaupun nasi merupakan paling mudah dan asas, pastinya anda akan teragak-agak untuk menentukan sukatan air bagi nasi yang dimasak.

Sukatan air bergantung kepada jenis beras yang dimasak. Bagi masakan nasi untuk beras yang digunakan dalam masakan harian, tips yang cukup mudah adalah gunakan menggunakan cawan. Cawan yang sama digunakan untuk menyukat beras untuk dimasak digunakan untuk menyukat air dengan formula 1 cawan beras bersamaan 1 hingga 1 ½ cawan air.

Bagi penggemar ikan sungai atau ikan tawar seperti ikan lampam, ikan baung pastinya sudah biasa dengan masalah ikan ini yang mempunyai lendir dan sedikit hanyir. Terdapat beberapa cara yang anda boleh guna untuk menghilangkan lendir dan hanyirhanya dengan barang yang mudah terdapat di dapur.

Jikalau anda bercadang untuk memasak ikan sungai atau ikan tawar, air basuhan beras jangan dibuang. Simpan air basuhan untuk membasuh lendir dan hanyir ikan akan hilang.

Halia bukan sahaja dapat digunakan dalam masakan, tetapi juga boleh menghilangkan lendir dan bau hanyir pada ikan. Cincang halus halia dan perapkan bersama ikan selama setengah jam.

Asam jawa juga dapat digunakan bagi menghilangkan hanyir dan lendir ini. Ambil asam jawa dan lumurkan pada ikan. Perapkan seketika dan bilas sehingga bersih sebelum dimasak.

Pengisar makanan kebiasaannya akan berbau kurang menyenangkan terutamanya jika anda menggunakan pengisar itu untuk mengisar cili atau bawang. Gunakan sedikit beras yang ditambah dengan sedikit air dan kisar seketika. Bilas pengisar makanan dengan air bersih dan bau tadi yang kurang menyenangkan pastinya hilang.

Gunakan khazanah semulajadi sebagai pewangi semulajadi. Ikat beberapa helai daun pandan dan letakkan sahaja dalam peti sejuk anda semalaman. Bau kurang menyenangkan bukan sahaja akan hilang, peti anda juga akan berbau wangi.

Roti boleh digunakan sebagai penyerap bau yang kurang menyenangkan dalam peti sejuk. Letakkan sekeping dua roti di dalam peti sejuk dan biarkan roti itu hingga kering. Bau yang kurang menyenangkan pasti akan beransur hilang.

Bubuk atau kutu beras akan menjadikan beras anda lembik, kurang enak dan mudah basi. Halau kutu beras ini dengan hanya menggunakan cili kering. Potong dua cili kering dan letakkan ke dalam bekas simpanan beras anda. Sifat panas dan bau kuat dari cili kering akan menyebabkan bubuk atau kutu beras ini tidak bersarang pada beras anda.

Memastikan sayur anda lebih segar dan tahan lama hanya mudah sahaja. Pastikan anda menyimpan sayur anda di dalam bekas kedap udara sebaik sahaja pulang ke rumah. Kesegaran dan ketahanan sayur anda pastinya akan terpelihara lebih lama.

Lalat merupakan salah satu masalah utama bagi memastikan kebersihan makanan anda terjaga. Untuk menghalau lalat anda ini dengan cara yang lebih semulajadi, ambil daun kari dan letakkan di kawasan yang sering dihinggapi lalat. Anda akan lihat perubahan ketara kerana bau dari daun kari tidak disukai lalat.

Pastinya bagi anda yang baru belajar memasak, atau sudah lama, percikan minyak panas semestinya membuatkan anda berhati-hati semasa menggoreng. Untuk mengelakkan anda terkena percikan minyak panas ini, mudah sahaja.

Ambil sepotong limau nipis dan perahkan ke dalam minyak masak sebelum dipanaskan. Hasilnya, tiada lagi percikan minyak panas dan anda juga akan lihat perbezaan bau dan rasa masakan yang digoreng dengan aroma yang lebih enak.

Jangan lupa untuk mencuba petua dan tip yang kami kongsikan dengan anda! Jikalau anda mempunyai komen atau lebih banyak tips, jangan segan silu untuk berkongsi bersama IMPIANA. Selamat mencuba!

Penggunaan kayu dalam struktur rumah sangat banyak dilihat tidak kira pada kediaman lama mahupun yang baru. Walaupun pada mulanya rumah kayu nampak kukuh, menarik dan klasik, perlu diingat bahawa sifat kayu boleh berubah bergantung pada faktor cuaca ataupun rapuh dimakan anai-anai. Jadi, pemilik rumah kayu haruslah lebih peka dan teliti menyelenggara kediamana masing-masing supaya tetap kekal utuh.

Ketika dalam proses merancang, pemilihan jenis kayu adalah hal yang paling penting kerana ia bakal mempengaruhi kos pembiayaan, penyelenggaraan dan kos baik pulih rumah yang ingin dibina kelak. Jenis-jenis kayu seperti kayu jati, kayu merbau, kayu meranti merah dan kayu cedar adalah antara spesis yang mejadi pilihan pengguna kerana sifat yang keras dan kukuh. Walaupun telah berjaya memilih jenis kayu yang sesuai, anda tetap perlu melakukan pemeliharaan supaya kayu struktur tersebut tetap kukuh dan tahan lebih lama.

Ada beberapa faktor yang boleh mempengaruhi kekuatan dan ketahanan rumah kayu, antaranya ;

Pengaruh Cuaca

Kayu yang lama terdedah kepada cuaca tidak menentu terumamanya kawasan yang beriklim lembab akan menyebabkan kayu cepat rosak dan mengembang kerana kayu boleh menyerap air dan sifat ini lama-kelamaan akan memudaratkan struktur rumah. Selain itu, jika dibiarkan tanpa rawatan, kayu yang terdedah kepada kelembapan juga boleh menjadi lapuk dan berbau hapak. Lebih parah lagi sekiranya udara mengandungi bakteria atau hama menjangkiti kayu dan membenarkan pembiakan lumut pada kayu yang terlindung dari cahaya matahari.

Serangan Serangga atau Haiwan Perosak

Lipas, tikus dan anai-anai adalah antara musuh utama kayu. Anai-anai contohnya, memang menyukai tempat gelap yang lembab dan tinggal dalam satu kumpulan yang besar. Saiznya yang halus menyukarkan lagi pemilik untuk menyedari yang rumah telah diserang perosak ini. Begitu juga dengan tikus yang akan menggigit kayu sehingga sudah berlubang, barulah tuan rumah sedar akan perbuatan makhluk perosak yang amat menyakitkan hati ini.

Beban Tanggungan

Bebanan yang tidak sesuai dengan ketahanan kayu akan menimbulkan kesulitan kelak apabila kayu sudah mula melengkung dan membengkok sehinggalah patah. Perkiraan ukuran dengan beban harus dilakukan dengan tepat dan teliti terutamanya untuk bahagian tiang ataupun rangka rumah.

Rawatan Sesuai Untuk Rumah Kayu

Rumah kayu sememangnya memerlukan penjagaan yang amat rapi dan akan mengambil masa yang lama serta belanja yang banyak. Tetapi sekiranya dilakukan dengan kerap dan betul, banyak yang dapat dijimatkan. Jadi ikuti tips penjagaan dibawah agar rumah kayu anda kekal cantik dan kuat.

Rawatan Rutin :

Rawatan Berkala :

Rawatan berkala atau bermusim perlu dilakukan bagi mengelakkan kerosakan major yang akan menggugat keutuhan rumah kayu. Jadi pastikan anda lakukan perkara-perkara ini apabila tiba waktunya. Panggil golongan profesional yang lebih arif jika anda tidak pasti cara yang betul untuk proses penyelenggaraan ini.

2019 Semakin menyingkap tabir. Mesti ramai antara kita ada yang berhajat untuk ubahsuai rumah. Al maklumlah, inginkan persekitaran yang segar dan baru. Tapi bajet tak berapa mengizinkan. Macama mana? siapa kata untuk ubahsuai dekorasi kediaman memerlukan bajet yang besar? dengan menghias sudut dan ruang tertentu, ia mampu menyerlahkan dan memberi aura baru kepada dekorasi kediaman anda. Tak perlu beli perabot baru. Ini antara tip yang perlu anda lakukan untuk mengelak poket bocor tapi hasil ubahsuainya memang meletop:

Pernah tak anda guna microwave bertahun-tahun tapi jarang bersihkan pada bahagian dalam sehingga nampak hitam akibat sisa makanan yang terkumpul. Atau pun anda keliru nak gunakan pencuci yang bagaimana supaya nanti tidak lah microwave anda rosak atau bau sabun melekat pada makanan pula kan.

Impana nak kongsi satu cara hanya guna lemon untuk bersihkan bahagian dalam microwave. Murah, mudah dan senang saja untuk anda ikut. Jom tengok video yang dikongsikan oleh HomeStagingChanel


Nak Kediaman Berkonsepkan Industrial? Jom Ikuti 5 Ilham Ini.

PENCAHAYAAN

Cahaya natural amat membantu dalam menciptakan ruang industri dengan jelas. Kediaman yang mempunyai tingkap yang banyak mampu memberikan pencahayaan yang sempurna.

PALET KAYU

Palet kayu sebagai katil. Selain mampu menjimatkan wang, ia bertindak sebagai elemen paling dominan dalam mencipta gaya industrial ruang kamar beradu kamu. Selain katil, banyak lagi perabot diperbuat daripada palet yang anda boleh suai padankan.

PALET WARNA HITAM KELABU

Palet monokrom hitam, putih dan kelabu membantu dalam memberi mood personal dekorasi industri. Paling mudah gunakan cadar atau quilt cover dalam rona kelam bagi mewujudkan sesuatu yang lebih dominan.

BESI + KROM

Dekorasi daripada bahan-bahan berunsur besi dan krom dilihat sebagai pelengkap idea. Pemilihan lampu, jam loceng vintaj dan kotak besi juga mencipta sesuatu yang lebih ‘raw’ dan yang pastinya lebih peribadi. Lihat ilham meja kerja yang menggunakan paip besi ini.

BUKU VINTAJ

Buku sebenarnya mampu memberikan mood industri yang cukup menarik. Novel-novel klasik lama disusun atur dengan betul atau biarkan sahaja dilambakkan di satu sudut melengkapkan ruangan yang ada.

Peta dunia kalau terbentuk pada bantal boleh maaf lagi. Tak boleh cuci, kita tukar saja sarung baru. Tapi kalau tilam macam mana pula? Macam mana nak basuh? Lama kelamaan, peta tadi semakin bertambah. Terus ambil keputusan nak beli tilam baru walaupun kondisi masih elok. Cuba bayangkan, kalau tilam itu yang jenis khas ayurvedic atau tilam khas untuk sakit tulang belakang. Bukan murah cik kak oi…

Banyak faktor menyebabkan peta dunia terbentuk di atas tilam. Antaranya kalau jenis tidur suka tak pakai baju, pulak tu tak pakai protector tilam, antara punca terhasilnya peta dunia ini.

Ada pulak tu, konon-kononnya nak romantik, breakfast in bed katanya. Sibuk bersenda gurau, tersiku pulak gelas. Habis tertumpah atas tilam. Terus gelabah  kan nak bersihkan air yang tumpah tu. Jadi langkah terbaik untuk hilangkan peta dunia yang tidak diperlukan pada tilam dan secara tidak langsung boleh menyingkirkan bakteria, anda boleh guna kaedah atau petua mudah ini.

Bahan-bahan:

1 cawan            Hydrogen Peroxide
3 sudu besar    Baking soda
1 sudu kecil      Cecair pencuci pinggan
5 titis                 Pewangi / essential oil (tak wajib)

* P/S: Hydrogen Peroxide anda boleh dapatkan di bahagian farmasi seperti Watson, Guardian, Cosway dan pelbagai lagi

Cara-cara:

1. Campurkan semua bahan di dalam bekas dan kacau sebati. Kacau perlahan-lahan sahaja. Selesai, masukkan ke dalam bekas semburan.

2. Semburkan terus pada peta yang ternukil di atas tilam. Biarkan 5 ke 10 minit. Dengan ajaibnya anda akan menyaksikan peta-peta itu hilang di depan mata.

3. Kalau ada peta yang degil, boleh semburkan sekali lagi. Biarkan kering sedikit.

4. Dah puas hati, semua peta sudah berjaya dihilangkan. Anda perlu  Jemur tapi jangan kena matahari terus. Nanti garing pulak tilam tu.

5. Jika ada kesan serbuk baking soda tu, anda boleh guna vacuum selepas permukaan tilam kering sepenuhnya.  Jemur wajib kena cahaya matahari supaya bahagian dalam tilam betul-betul kering.

Ada tak di kalangan anda yang sedang menghadapi masalah untuk menghalau kucing liar atau jiran yang gemar memasuki ke kawasan kediaman anda? Bahkan bukan itu sahaja, binatang tersebut turut membuat onar seperti berak dan kencing merata-rata di sekitar kawasan rumah.

Jadi, sudah pasti perkara tersebut akan mendatangkan masalah kepada anda. Tetapi, bagaimana caranya untuk mengatasi masalah tersebut? Jangan anda berasa bimbang, kerana ada cara yang mudah boleh anda lakukan untuk mengatasi masalah tersebut.

Apa yang cuma perlu anda lakukan adalah menggunakan satu alat yang telah direka berkesan untuk menghalau kucing liar daripada memasuki ke kawasan kediamanan anda.

Untuk maklumat anda, alat ini mempunyai permukaan duri tajam yang diperbuat daripada plastik berupaya untuk menghalang kucing liar daripada memasuki ke kawasan kediaman anda.

Anda disarankan untuk memasang alat tersebut di sekeliling kawasan luar kediaman anda seperti di pagar dan pintu masuk rumah.

Sumber: Facebook Pemburu Tiket Murah


Tanam Kangkung Dalam Baldi, Tak Perlu Guna Tanah Pun, Jimat Dan Praktikal Sangat

Kangkung goreng belacan, siapa yang tidak menyukainya bukan? Selain enak dimakan, kangkung juga mempunyai banyak manfaat untuk kesihatan. Dalam 100 gm kangkung, terkandung protein, lemak, karbohidrat, dan serat. Kangkung juga mengandungi vitamin A 6,300 SI, vitamin B1 0.07 miligram (mg), dan vitamin C (32 mg).

1. Sediakan tapis dan baldi yang sama saiz diameternya supaya tapis dapat ‘duduk elok’ di dalam baldi

2. Isikan air dalam baldi (biasanya untuk baldi 15 liter, isi air dalam 10 liter). Masukkan 50 ml baja A dan 50 ml baja B. (rujuk gambar)

3. Pastikan air mencecah paras tapis tadi. Tidak terlalu tenggelam. Hanya paras-paras tapis sahaja.

4. Tabur benih kangkung dalam tapis. Tidak perlu tanah sebab benih kangkung besar. Jika benih bayam, sawi dan kailan, boleh gunakan tuala kecil sebagai lapik dan tabur benih di atas tuala.

5. Letakkan baldi tadi di tempat teduh selama tiga ke empat hari sehingga benih bercambah. Selepas itu bolehlah diletakkan di kawasan yang ada cahaya matahari.

6. Selepas benih kangkung bercambah, sembur setiap seminggu dua kali atau sekali dengan bancuhan 5 ml Sri Anak untuk 1 liter air (rujuk gambar).

7. Selepas 25 hari sudah boleh dipetik dan dimasak.

Selain kangkung, sayur-sayuran lain yang boleh ditanam dengan menggunakan teknik ini ialah bayam, sawi dan ulam-ulaman seperti selom, kesum,pudina dan juga pegaga.

Dalam keadaan sekarang ini, lebih baik jika kita berjimat-cermat. Sayur-sayuran misalnya jika kita boleh tanam sendiri, lebih elok kita tanam sahaja. Secara tidak langsung kita dapat menjimatkan wang dapur. Selamat mencuba!

Kehadiran tumbuhan lengkapkan ciri semula jadi taman air

Selain daripada struktur penting untuk pembinaan air terjun, tanaman air juga perlu bagi menyerlahkan water feature ini. Rahsia kebaikan tumbuhan akuatik beroksigen (oxygenated), tanaman berlumpur (bog plants), tanaman air pinggiran (marginal plants) dan tanaman terapung (floating plant) telah banyak dikongsi oleh IMPIANA.

Tanaman ini telah terbukti berfungsi secara biologi untuk mengimbangi ekosistem kolam. Bagaimanapun, kebanyakan tanaman akuatik ini tidak menghasilkan bunga lalu menjadikan taman kurang menyerlah.  Oleh itu, penulis ingin berkongsi dengan pembaca pilihan tanaman air pinggiran berbunga yang dapat membantu mengimbangi ekosistem sedia ada serta menceriakan air terjun di halaman anda.

Tanaman air pinggiran merupakan tanaman yang dapat hidup di dalam kawasan lembap atau tanah yang mengumpul kelembapan. Tanaman jenis ini biasanya kelihatan di pinggiran kolam ataupun ditanam di dalam pasu yang ditenggelamkan ke dasar kolam.  Terdapat pelbagai pilihan tanaman air pinggiran yang boleh didapati dalam iklim tropika Malaysia, namun hanya sebahagian sahaja yang mengeluarkan bunga.

Antara tanaman air pinggiran berbunga yang boleh diterapkan di taman air anda adalah daripada keluarga Cannaceae. Rata-rata pembaca pasti mengenali spesies Canna yang mempunyai daun lebar dan bunga pelbagai warna seperti merah, kuning dan jingga. Kebiasaannya tanaman ini dijadikan tanaman di kawasan lapang kerana cara hidup yang memerlukan cahaya matahari penuh. Tetapi tahu kah anda Canna juga sesuai dijadikan tanaman pinggir kolam?

Canna glauca adalah antara spesies Canna yang mampu hidup di dalam air. Canna glauca menghasilkan bunga berbentuk rama-rama rona kuning dan kebiruan dengan sedikit palitan warna putih pada daunnya. Begitu juga spesies Canna yang lain, Canna glauca turut memerlukan cahaya matahari sepenuhnya. Cuma kelebihan Canna spesies ini adalah keupayaannya untuk hidup di dalam air. Daunnya yang lebar dapat dijadikan perlindungan buat ikan peliharaan di dalam kolam serta warna bunganya yang menarik menjadikan persekitaran taman lebih indah.

Selain daripada itu, terdapat juga tanaman air pinggiran berbunga ungu mampu menimbulkan kelainan kepada binaan air terjun anda. Pontederia cordata, Eichhornia crassipes dan Thalia dealbata adalah antara tanaman air pinggiran berbunga yang boleh hidup di dalam air.  Penggunaan container adalah digalakkan ketika penanaman invasive Thali dealbata kerana ia dapat mengelakkan akarnya mengganggu liner kolam.

Selain warna ungu dan kuning, merah bunga Lobelia cardinalis juga dapat mengurangkan warna hijau senada pada taman air serta melembutkan struktur air terjun. Uniknya tanaman ini selain warna merah menyala bunga yang mencetuskan kelainan pada taman air, ia juga dapat menyingkirkan nitrogen, ammonia, nitrat dan mineral lain yang boleh menggalakkan pertumbuhan alga pada kolam melalui sistem biologi yang terdapat pada akarnya. Tanaman ini amat diperlukan untuk mengekalkan ekosistem pada taman air supaya rantaian ekologi di dalam kolam tidak terganggu serta menghasilkan pemandangan semula jadi di taman anda.

Bagi melembutkan suasana taman air yang sedikit meriah dengan warna-warna terang bunga, kehadiran Bacopa monnieri  dengan bunga halus berwarna putih menjadikannya lebih sejuk mata memandang. Bacopa monnieri  ini mempunyai dedaun lebat berwarna hijau pekat memudahkan anda mengadunkannya bersama tanaman air yang lain. Berbeza dengan Canna, Pontederia dan Thalia yang bersaiz tinggi, Bacopa akan menjalar dan merimbun mengikut platform yang menanggungnya.

Secara keseluruhannya, kehadiran air terjun di perkarangan halaman merupakan suatu elemen yang sangat baik dari segi visual dan penggunaannya. Selain mewujudkan pemandangan dramatik dengan kejernihan jatuhan airnya, air terjun juga mencipta keindahan dan persekitaran semula jadi bagi makhluk yang mendiaminya. Manakala, tanaman air pula memainkan peranan penting membantu memberikan keseimbangan kepada ekosistem elemen landskap tersebut.

Bagi kediaman yeng berkonsepkan industri atau hipster, pemilihan rekaan lampu mentol dengan wayar hitam menjadi kebiasaan. Kelebihannya, anda boleh mereka bentuk atau olah sendiri gaya paparan mentol dan wayar yang digunakan. Ia secara tidak langsung menajdikan rekaan atau susunan mentol dan wayar tersebut menjadi sebahagian dikorasi kediaman.

Hakikat sebenarnya, rekaan lampu mentol ini tidak terhad pada gaya industri dan hipster. Susunan, pemilah warna wayar, bentuk mentol juga dapat menentukan konsep yang cuba dipaparkan. Berikut, beberapa reka bentuk atau susunan lampu mentol yang boleh memberi inspirasi kepada anda

Susu, bukan sahaja bagus untuk tubuh manusia sahaja. Tapi tahukah anda, ia juga antara sumber terbaik untuk membekalkan sumber kalsium untuk pertumbuhan tanaman. Selain itu juga, ia mengandunggi protin baik, vitamin B, glukos yang diperlukan oleh tanaman dan membantu mempertingkatkan daya tahan terhadap serangan penyakit.

Kekurangan kalsium akan menjadikan tanaman yang tumbuh bukan sahaja membesar secara tidak normal, malah tidak upaya menentang ancaman penyakit. Namun, penggunaan susu sebagai baja untuk tanaman pun ada risiko. Antaranya:

1. Penggunaan yang terlalu banyak atau berlebihan akan menyebabkan bakteria di dalam tanah rosak. Disamping itu, medium tanaman akan menjadi busuk. Secara tidak langsung, ia akan menjejaskan pertumbuhan tanaman

2. Apabila susu tidak dihadap sebaiknya oleh tanaman dengan cepat, ia akan menggalakkan pertumbuhan kulat pada permukaan tanah dan semut

3. Terdapat beberapa aduan yang mendedahkan, susu tepung yang digunakan untuk membaja tanaman menyebabkan akar pokok mereput dan rosak

Oleh itu, jika memilih membaja tanaman dengan susu sebaiknya gunakan susu segar tanpa pengawit. Jumlahnya bergantung kepada saiz tanaman. Untuk pokok sayuran seperti tomato, cili dan terung yang telah matang, siramkan 1-2 sudu susu segar terus pada pangkal tanaamn.